دوایین دیدار - قەڵەم\nما 619 مهمان و بدون عضو آنلاین داریم\nتاریخ ایجاد در یکشنبه, 21 آبان 1396 19:22\nله‌ودیو دیواره‌کانه‌وه که ته‌نیا له‌وانه‌یه سه‌د متر ماوه‌ی ببێت، دایک هه‌لتروشکاوه. ده‌پاڕیته‌وه که ریی بده‌ن کوڕه‌که‌ی ببینێت. زه‌رد و لاواز، که‌س گوێی لێناگرێت. له‌زبانیشیان نازانێت. پاڵی تێوه ده‌نێن، ده‌یخه‌ن. ده‌سته سه‌رما تێشکاوه‌کانی له‌عه‌رزه‌که ده‌که‌ون. ئازار تا بن دڵی ده‌چێت.\nژیان یانی هه‌ڵبژاردن، یانی راوه‌ستانی به‌رده‌وام له سه‌ر دوو رێگاندا.تا ماویت ده‌بێت هه‌ر خه‌ریکی هه‌ڵبژاردن بیت. هه‌ڵبژاردنی رێگا، هاوسه‌ر، هه‌ڤاڵ، ئیش و...\nزۆر جار خۆت وشیارانه و له‌ڕووی هه‌ڵسه‌مگاندنه‌وه هه‌ڵده‌بژێریت و به‌شێکی زۆریش له هه‌ڵبژارنه‌کانی ژیانیش به بێ بیر لێکردنه‌وه روو ده‌دات. له‌م به‌شه‌دا ته‌نیا کاتێک رووداوێک به‌رۆکت پێده‌گرێت، تێده‌گه‌یت و له هه‌ڵبژارده‌که‌ت تێده‌فکریت. ئه‌مڕۆ یه‌کێک له‌و کاتانه بوو که من به بێ بیرکرنه‌وه یان به بێ هیچ مه‌به‌ستێک له دوو رێگا یه‌کیانم هه‌ڵبژارد که رێگای ژیانمی گۆڕا یان باشتره بڵێم دیگۆڕێت. ئه‌گه‌ر من ئێواره هه‌ر وه‌ک جاران داوای "ره‌زا"ی هاورێم ره‌ت نه‌کردایه‌ت و بچومایه‌ت بۆ ماڵی کاکی، ئه‌وا ئێستا وه‌ک ئه‌و هه‌موو شه‌وانه‌ی که له‌وی رامان بواردبوو ، خه‌ریکی قسه‌ی خۆش و پێکه‌نین بوون و ئه‌م چاره‌نووسه‌م نه‌ده‌بوو. هه‌ر به بێ بیرکردنه‌وه و له‌سه‌ر نازانم چ هه‌ستێک وتم نایه‌م تاقه‌تم نییه. خۆ ته‌نیا سه‌عاتێک پاش رۆیشتنی ئه‌و بوو که ته‌قه‌ی درگای حه‌وشه هات و ئه‌م نه‌گبه‌تانه رژانه ماڵه‌وه. نازانم بۆ هیچ به مێشکیشمدا نه‌هات که له دیواره‌که‌ی نێو حه‌وشه‌وه خۆم فڕی بدایه‌ته ماڵی مامم، هه‌ر چه‌ند له‌وانه بوو که له‌سه‌ر بانه‌کانه‌وه خۆیان دابین کردبێت و چاوه‌دێری حه‌وشه‌شیان کردبێت. خۆ ئه‌مڕۆ فه‌ره‌یدون وای نه‌وت، ئه‌گینا منیش فکرێکم بۆ خۆم ده‌کرد و به ته‌ڵه‌وه نه‌ده‌بووم. ده‌چوومه ده‌ره‌وه وه‌ک ئه‌و هه‌موو چه‌کداره چه‌کێکم هه‌ڵده‌گرت و وه‌ها ئه‌سیر و ...\nنوکە شەقێک بە قۆندەرەی سەربازییەوە لای رانی دەگرێت و تاڵی بیری دەپچرێنێت. ئەو نوکە شەقە بە جیی ئاماژە بوو بۆ ئەوەی بزانێت کە دەنگەکە لەگەڵ ئەویەتی، هاوکات دەنگی پیاوێک کە قین و رق و تاڵی دەرونی لە دەنگیدا رەنگی دابووەوە، دەپرسێت:\nـ اسمت چییە؟\nلەگەڵ جواب دانەوەکەی ئەودا دەستێکی بێ بەزەییانە و پەلاماردەر، لەسەر شانی توند دەبێت و ئەمری پێدەکات کە هەستە. هەڵدەستێت. دەستەکە لە شانی دەبێتەوە و دەستی دەگرێت و بە شوێن خۆیدا راکیشی دەکات. جار و باریش دەنگی پێی کەسانی تر لە پەنایەوە دێت. چەند سوخرمەیەکیشیان تێسرەواند. پاش تێپەڕکردنی چەند ناوداڵانێک، دەگەنە ژورێک. دەنگیێک بە کابرا دەڵێت لەویا داینی.\nبێدەنگێکی قورس نێۆ ژوورەکە دادەگرێت. ژوورەکە گەرمە. جێگاکەی پێشوو زۆر سارد بوو. سەرە رێگا و بەردرگا بوو. هەر جارێک کە درگاکەیان دەکردەوە، هەناسەی ساردی بەفرانبار لەشی گرمۆڵەکراو و هەڵتروشکای بی کاپشێن و جلی گەرمی دەدایە بەر شەپۆلی سەرما. هەستی دەکرد کە لەشی لەرزێکی تێدایە. جار و بار وەک مچورکێک لەشی دەلەراند. نەیدەزانی هی سەرماکەیە یان ترس، یان رەنگە هی هەردووکیان بێت. دەترسا بەڵام حەزی نەدەکرد کە دان به بوونی وه‌ها هه‌ستێک له ده‌رونی خۆیدا بنێت. به خۆی ده‌وت : "ترسی چی من چه‌نده‌ها شه‌و له‌و ئاگر بارانه‌دا به ته‌نها خۆم و فیکساتۆرێکه‌وه به ناو ئه‌و هه‌موو بۆسه‌ی حکومه‌تیه‌دا تێپه‌ریووم و دروشمم نوسیوه یان شه‌ونامه‌م بڵاو کردووه‌ته‌وه". دەیزانی چەند رۆژ پێش ئەو چەند هەڤاڵی نێو ریکخراوەکەیان گیراوە. بەڵام هاورێکانی پییان وتبوون کە مەترسن، تا ئێستا هیچیان نەوتووە. نایشزانن کە ئەوان سەر بە رێکخراوەکەیانن. ئەوان پاش شەڕەکەی سیی مانگی سیخوار رەشبگیرانە گیراون.\nپێشتر لە کتێبەکاندا خوێندبوویەوە کە چۆن کەسانێک بە خۆراگری لە بەرانبەر ئەشکەنجە و ئازاردا بوونەتە قارەمان و ناویان بەرزە و لە یادی خەڵکدا ماونەتەوە. دەیزانی هاوکاری و دان نان بە کردە و کاری نهێنی و ئاشکرا کردنی ناوی هاورێیانی کارێکی خاینانەیە، بەڵام نەیدەزانی کە پەیمانەی لەشی ئەو چەندە لە ژانی ئەشکەنجە دەگرێت. ئەگەر رژا چی دەبێت؟ ئەگەر نەمرد و پەیمانەش پڕ بوو چی بکات؟ ئەگەر هەڤاڵەکانی خۆیان پینەگیرا چی دەبێت؟\nکەسێک کە هەست دەکرا لەبەرانبەریدا دانیشتبێت، هەستا و بە چەند هەنگاو لێی نزیک بووەوە و پاشان بێ ئەوەی هیچ بڵێت بە شانی راستی ئەمدا کە درگاکە بوو چوە دەرەوە. ژوورەکە بێدەنگ بوو بەڵام لەو ژوورانەی تر دەنگە دەنگێک دەهات و جار و باریش هاوارێکی ئازاراوی لە گەروی ساڵۆنەکاندا گێژی دەخوارد. ئەڵێی بە قەست درگاکانیان کردبوەوە بۆ ئەوەی ئەم بیبیستێ و ورەی بشکێت. بەڵام ئەم خوێندبووی کە ئەوکارانە دەکەن بۆ ترساندن. بڕیاری دابوو نەترسێت. دەیزانی هاورێکانیشی لەگەڵ ئەم هاوبڕیارن، چون هاومەرامن.\nله‌رزێک له‌شی داگرت هه‌ستی به‌سه‌رما ده‌کرد، بیری ماڵه‌وه که‌وته‌وه، په‌نای سۆپاکه. چای گه‌رم و تووی برژاو. دایکی شه‌وانه تووی ده‌برژان بۆیان. زۆر جار خزمه‌کانیش ده‌هاتن له‌ماڵ ئه‌مان کۆ ده‌بوونه‌وه. دایکی زۆر دڵسۆز و به‌ره‌حم و مێهره‌بانه. بۆ هه‌موو که‌سێک سووتاوه. زۆر جار به بیستنی مردنی که‌سێکی نه‌ناسراویش ده‌گریا. ئێستا ئاگای له کوڕه‌که‌ی بێت چۆن چاویان به‌ستوه و بێده‌سه‌ڵات و دڵ پڕ له ترس دانیشتوه و چاوه‌ڕوانی بڕیاری ئه‌وانه.\nده‌نگه ده‌نگ ژووره‌که پڕده‌کات. ده‌نگه‌کان و ته‌په ته‌پی لاقه‌کان وا ده‌نوێنێت چه‌ن که‌سێک پێکه‌وه هاتنه ژووره‌که. ده‌نگێکی بۆر و زه‌به‌لاح ده‌ڵێت چاوی بکه‌نه‌وه. به‌رانبه‌ری دانیشتوه. له نێوی ده‌پرسێت. وه‌ڵام ده‌داته‌وه. باسی هۆی گرتنه‌که ده‌کات و ئه‌وه‌ی که ده‌زانن ئه‌م له‌گه‌ڵ چ که‌سانێک خه‌ریکی کاری نهێنین. داوای لێده‌کات هه‌موو شتێکیان بۆ باس بکات ئه‌گینا بۆ هه‌ر درۆیێک چل قامچی ده‌خوات.\nبیر له کتێبه‌کان ده‌کاته‌وه و قسه‌کانی هاورێکان و به‌رپرسه‌کانی که ده‌یانگوت ئه‌مان هیچ نازانن به‌ڵکو ته‌نیا واده‌ڵێن بۆ ئه‌وه‌ی تۆ قسه بکه‌یت. بیر له قاره‌مانی کتێبه‌کان ده‌کاته‌وه. له خۆراگرییه‌کانیان. له‌وه‌ی که چل قامچی نابێت ئه‌وه‌نده زۆر بێت که نه‌توانێت خۆی له‌به‌ردا راگرێت. ده‌یزانی که هه‌ر ئه‌مرۆ که‌سێکی تر له هه‌ڤاڵه‌کانی که پێکه‌وه کاریان ده‌کرد گیرابوو. به‌ڵام به خۆی وت ئه‌ویش هه‌ر وه‌ک ئه‌وانیتر ره‌شبگیر بووه. ئه‌گینا رێکخراوه‌که ئاگاداری ده‌کرد. خۆی له قه‌ره‌ی هیچ نه‌دا. پاش چه‌ن شه‌پڵاخه له سه‌ر و گوێلاکی، ئه‌مری هاتنه خواره‌وه‌ی له‌سه‌ر کورسیه‌که پێده‌کرێ. پشتێنه‌که‌ی ده‌که‌نه‌وه و پێی راده‌کێشن. پێیان به پشتێنه‌که‌ی خۆی جووت پێکه‌وه به‌ست. لوله‌یه‌ک له‌به‌ینان ره‌هێل کرا و دوو که‌س به‌رزیان کرده‌وه.\nجووتێ قۆنده‌ره‌ی سه‌ربازی که دوو دارتێلی به‌رزی تێدایه و تایێک ئارد له جلی به‌ڵه‌کی سه‌ربازیدا به‌سه‌ریانه‌وه ، سه‌رێک به‌قه‌د په‌یکه‌ره‌که‌ی ئه‌بولهۆل زل ، جووتێ لێوی قه‌پۆزه و گۆشتن و شۆڕ له نێو ریشێکی ره‌شی پڕدا که له‌گه‌ڵ قژه ره‌شه فڕه‌که‌ی پێکه‌وه یه‌کیان گرتبوو،وه‌کو درگای ئه‌شکه‌وتێک ده‌رپه‌ڕیبوون. جووتێ چاووی پشت عه‌ینه‌کی پان و پۆڕ به‌ره‌و خواریان ده‌ڕوانی. لێوه گۆشتیه‌کان ده‌بزوان و ده‌نگێکی ترسناکی وه‌ک ده‌نگدانه‌وه‌ی نێو ئه‌شکه‌وت ژوره‌که‌ی پڕده‌کرد.\n- میخوای بگی یا نه؟\n- چیزی ندارم بگم.\nده‌مامک پۆشه‌که له لای چه‌پی ئه‌ودیوی لاقه پێکه‌وه به‌ستراوه حه‌وادراوه‌کانه‌وه به چاوه ئاشناکانییه‌وه ئاماده ده‌یڕوانی.له گه‌ڵ بیستنی "بزن" ده‌ست و مه‌چه‌که ئه‌ستوره‌که‌ی به کابلێکی کاره‌باوه به‌رزده‌کاته‌وه و به خیرایه‌کی سه‌رسورهێنه‌ره‌وه به‌ریان ده‌داته‌وه. ته‌نیا لاقه‌کان له‌رێگه‌یاندایه و به‌ریان پێده‌گرێت. کابله قامچیه توڕه‌که خۆی له لاق ده‌ئاڵێنێ. هاوارێکی بێده‌نگ تا دوایین تاڵه‌کانی قژه بێسه‌رینه‌کانی سه‌ر عه‌رزه‌که ده‌گه‌ن. به‌ڵام که‌س نایبیسێ. دیسان کابل ئه‌فرێت به هێزی مه‌چه‌ک. مانۆرێکی تر له‌سه‌ر لاق،جارێ تر و جارێتریش و ....\nژان وه‌ک کاره‌با له‌لاقه‌وه وه‌ک تێلی بروسکه‌گیر ده‌گاته زه‌وی. خودای ئاسمانی بێبه‌زه‌ی ژووره‌که راده‌ی چه‌خماخی قامچیه‌کانی بۆ هه‌ر پرسیارێک چله. چل زۆره،چل به‌ده‌م خۆش و ئاسان و کورت ده‌نوێنێت. که باسی شه‌ڕی گۆشت و قامچی کابلی بێت، چل له ده‌سپێکه‌وه بۆ کۆتایی یانی چل ته‌به‌قه‌ی ئاسمان، یانی چل ساڵ ته‌مه‌نی پێغه‌مبه‌رایه‌تی، یانی رێگایه‌کی بێ کۆتایی.\nرێگا نیوه‌یه و ئیتر تێلی بروسکه‌گیر له‌گه‌ڵ بروسکه‌کان رادێت، ته‌نیا ته‌کانێک و گرژ بوونێک وه‌ک کۆبوونه‌وه‌ی فه‌ننه‌رێک. چله‌ی یه‌که‌م ده‌که‌وێت. گرژی له‌ش شلتر ده‌بێت.\nده‌نگه ئه‌شکه‌وتییه‌که ژووره‌که پڕ ده‌کاته‌وه:\n- حالا چی، میخای بگی یا نه؟\n- چی بگه‌م؟ چیزی ندارم؟\n- بزززززن ن ن ن!\nده‌مامک پۆش، مه‌چه‌کێ ئاشنا، کابلێکی تازه‌ی دوو لۆنه‌ی به باندی سپی پێکه‌وه به‌ستراو.\nخێراتر له جاران، قورستر، ره‌قتر و بێبه‌زه‌ییترله گۆشتی ژێر پێ ده‌کوترێن و به نوکه‌که‌یان سه‌ر پێی راست ماچ ده‌که‌ن. ته‌کانی له‌ش و هاوارێکی پڕ به ژوور. له‌شی هه‌ڵواسراو له سه‌ر ئاگر راگیراوه، یان له‌سه‌ر هێڵێکی ده‌رزی رێژ به‌ڕوتی راده‌کێشرێت. له‌چه‌ند تێک ئاڵاندا شیله‌ی سووری لاق عه‌رز سورده‌کات. به‌ڵام چله‌ی بێکۆتایی هه‌ر به‌رده‌وامه.دارتێله‌کان دێن و ده‌چن. کابله‌کان نینۆکه‌کان دانده‌که‌ن، ده‌نگه ئه‌شکه‌وتیه‌که  ژووره‌که‌ی ته‌نیوه، به‌ڵام وشه‌کانی له قیژه‌ی خاوه‌ن لاق ده‌ئاڵن. قیژه له بن عه‌رزه‌وه دێت و ده‌نگه‌که‌ش له ئه‌شکه‌وته به‌رزه‌که‌وه، له ئاسمانه‌وه. له لای خوداوه. تێلی بروسکه‌گر ئیش ناکات دیسان، ته‌نیا بروسکه‌کان ده‌بیندرێت و شوێنی لێدانیان که سوتاون. هه‌ر ئێستایه که گڕ هه‌موو ژووره‌که بگرێت. دووکه‌ڵ و لێڵایی به‌ر به فڕینی چاوو ده‌گرن.چل، چله، چل رۆژ، چل شه‌و، چل که‌س، چل جار چل چل چل ...\n- بس کن دروغ نگو، حرف بزن\n- چیییییز ز زی ندااااارم بگگگگگگگگگه‌م\n- باز هم دروغ، بزن\nله لێڵایی و ته‌م و مژه‌که‌دا مه‌چه‌که‌که تا بن میچه‌که ده‌فرێت و به پڕتاو له‌گه‌ڵ کابلێکی نوێی یه‌ک لۆنی ئه‌ستوری ره‌ق، به بێ مووچاندنه‌وه و راست راست به‌رده‌بێته‌وه. ئیتر لاقه‌کان نین که به‌ریان پێده‌گرن، ئیتر لاقه‌که ئه‌مجاره ته‌نیا به‌زۆری لوله‌که‌ی سه‌رشانی دوو که‌سه‌که‌یه که بۆ زه‌بری ئه‌م کابله راده‌گیردرێت. لاق شین، جل ره‌ش، عه‌رز سور سور. ژوور لێل، ده‌نگه‌کان سه‌رسام، له‌ش لێوالێو له له‌رزین. گڕ له شوێنی گرتنی بروسکه‌کان هه‌ڵده‌ستێ.\nقۆنده‌ره‌کان له زیاد بووندان، به‌به‌ر سه‌ری سه‌رعه‌رزه‌که‌دا دێن و ده‌چن.چل قۆنده‌ره،چل لاق. چل سه‌ری سه‌یرکه‌ر. به ده‌ورا دیوارێک له لاق، بیرێکی قووڵ که چه‌ن سه‌ر له‌سه‌ریه‌وه ده‌ڕوانن بۆ سه‌ره تێکه‌وتوه‌که. پێکه‌وه:\n- بیڵێ درۆ مه‌که، راست بڵێ، نێوی هاورێکانت بده\nده‌نگه‌کان له بن بیره‌که‌دا له‌دیواری لاقه‌کان ده ئاڵێت و ده‌نگ ئه‌داته‌وه. وه‌ک پوره‌ی هه‌نگ خۆیان به هه‌ردوو کونه گوێیدا ده‌که‌ن. له کاسه‌ی سه‌ریدا ئه‌مسه‌ر و ئه‌وسه‌ر ده‌که‌ن، ده‌نگ ئه‌داته‌وه:\n- بیڵێ درۆ مه‌که، هاوڕێکانت بڵێ، هاوڕێکانت، هاوڕێ هاو.. هاو... هاو...ها ها ها ها هـ ـ --\nده‌نگ نه‌ما بێده‌نگی، بێ ئازاری، بێ دووکه‌ڵی و لێڵایی، روون روون روون. ئارام ، سوک، فڕین، ئاسمان، قاتی چل، سه‌ر هه‌وره‌کان. حه‌ساننه‌وه له ژێر دارێکی مژاویدا. مژه‌که قورستر ده‌بێت. به‌یانییه و شه‌ونمی سه‌ر گه‌ڵای داره‌که دڵۆپ دڵۆپ ده‌تکێنه سه‌ر له‌شی ماندوو، له‌شی ئاوساو، له‌شی دایساو. چاوو ده‌کاته‌وه. کوێیه؟ داره‌کان کوان؟ نا نا، لاقه‌کان کوان؟ قۆنده‌ره‌کان... ژووره‌که ته‌نگتر بووه، مژه‌که قورستر.\nله‌وسه‌ری شاره‌وه، له‌په‌نای جێگا به‌تاڵه‌که‌یدا، دایک پاش شیوه‌نێکی زۆر به ده‌م گریانه‌وه خه‌و بردویه‌ته‌وه، به‌هاوار و گریان راده‌چڵه‌کێ. ئه‌قیژێنێت، وه‌ها که خێزانه‌که هه‌مووی راده‌بن. ئه‌گری و به‌سه‌ر خۆیدا ده‌دات. کوڕه‌که‌ی ده‌لاوێنێته‌وه. فرمێسک گلۆر گلۆر دێنه خوار. ده‌ڵێن که‌م بگری، بخه‌وه بۆ واده‌که‌ی. ئێستا ئه‌و راحه‌ت خه‌وتووه. ده‌ڵێت نا من خۆم بینیم که په‌نجه‌کانیان ده‌بڕی و چاویان هه‌ڵده‌کۆڵی، زمانیان ده‌بڕی و ده‌یان برژاند و ده‌یان خوارد. ناسر ده‌یقیژاند. من خۆم بینیم، خۆم بیستم. ئه‌زانم ئێستا کوشتویانه، لێانداوه، ئازاریان داوه. من ئه‌زانم، من هه‌ستی پێده‌که‌م ئازاره‌کانی به گیانم هه‌ست ده‌که‌م. هه‌موو گیانم ده‌زریکێنێ. من ده‌مه‌وێت بچم بۆلای هه‌ر ئێستا .\nهه‌ڵده‌ستێ په‌لاماری جله‌کان و چارشێوه‌که‌ی ده‌دات و به‌ره‌و که‌وشکه‌نه‌که ده‌چێت. ده‌ستی ده‌گرن ولێ ده‌پاڕێنه‌وه. ده‌ڵێن ئێستا نیوه شه‌وه، ده‌تکوژن، که‌س بۆی نییه بچێته ده‌ره‌وه، شار حکومه‌ت نزامییه. بیشچیت هیچ جوابێکت ناده‌نه‌وه.رازی ده‌که‌ن داده‌نیشێ به‌ڵام ناخه‌وێت. هاواری ده‌ست و پێی ده‌کات، ده‌لێت خه‌ریکم ده‌سوتم. گڕم تێبه‌ربووه، ئۆقره‌م نییه. که‌ی رۆژ ئه‌بێته‌وه.\nله‌م سه‌ری شاره‌وه. ته‌کانێک، ئازارێک. لاق ئاوساو، دایساو، سوور ره‌ش، شین، قورس. کاشییه‌کان فێنکن لاقیان لێده‌سوێت. تکه‌ی بارانییه‌که له‌شی خوساندوه. خۆی له‌سه‌ر ده‌سته‌کانی به‌رز ده‌کاته‌وه و له‌شی له ژێر تکه‌که‌دا رزگار ده‌کات. خۆی ده‌کشێنێته لای ته‌نه‌که به‌تاڵه‌که، ته‌نه‌که‌که ده‌خاته جێگاکه‌ی خۆی. شوێن ته‌سک و ته‌نگ. دڵۆپه‌که له‌سه‌ر ته‌نه‌که‌که ده‌که‌وێت. وه‌ک ده‌نگه ئه‌شکه‌وتیه‌که پڕ به ژووره‌که ئه‌گرمێنێت. له‌مێشکی ده‌چه‌قێت. دڵۆپه‌کان وه‌ک قامچییه‌کان چلی بێ کۆتایین. ئه‌مجاره‌یان له مێشک ده‌ئاڵن و پێ له عه‌رزدایه. ژوور مژاویی و ته‌ڕ، لاق خوێناویی و قورس و ئاوساو و به‌تاو. کات نادیار و شوێن بچوکتر له داکێشانی لاقیش. لاق گرمۆڵه، په‌یتا په‌یتا کاشییه فێنکه‌کان ماچ ده‌که‌ن.\nخڕه‌ی کردنه‌وه‌ی قفلی درگاکه، چاوه ماندووه‌کانی بۆ لای خۆی راکێشا. درگا به‌قه‌د پانایی که‌شه‌فێکی بچوک کرایه‌وه. پێره پیاوێکی ریش پان به ده‌سته خڕۆڵه‌کانی که‌شه‌فه‌که‌ی خسته نێو ژووره‌که. له‌تێ نان و بڕێک په‌نیر. دڵۆپه‌کان به‌رده‌وامن. له‌ش داکوتراو له‌سه‌ر عه‌رز و سه‌ر دایساو له ده‌نگی دڵۆپه‌کان. ده‌نگی دڵۆپه ئه‌شکه‌وتیه‌کان به قاپه نانه‌که ده‌بڕێت و له‌به‌ر خۆیه‌وه ده‌ڵێت:\n- سه‌ری بێ زام و ئازار، له‌شی برسی و کوتراو راده‌گرێت، به‌ڵام له‌شی تێر و پڕژان سه‌ری پرژاو ناژیێنێت.\nشوێن وه‌ک شه‌مه‌نده‌فه‌رێکی بێ ده‌لاقه، له‌سه‌ر هێڵی زه‌مان ده‌ڕوات به بێ ئه‌وه‌ی ئاگاداری شوێنه‌کان و وێستگه زه‌مانییه‌کان بیت. تاو که سه‌ره‌کیترین ئامێری پیشانده‌ری کاته، له‌م شوێنه بێ ده‌سه‌ڵاته. خۆری ئه‌م دونیا گڵۆپێکی زه‌رد و لاوازه که تیشکه‌کانی به زۆر ده‌گاته ئه‌ودیو قاپۆره‌که‌ی ده‌وری وا بۆ ته‌ڕنه‌بوون لیانداوه. نه هه‌ڵدێت و نه ئاواش ده‌بێت.\nبرسیه‌تیش که ده‌توانێت له‌سه‌ره‌تاوه وه‌ک عاده‌تێک پیشانده‌ری ژه‌مه کان و تێپه‌ڕینی کات بێت، له به‌ر ئازار و نادیار بوونی ئاسۆی ژین له‌بیر چووه‌ته‌وه یان ره‌نگه له تێکه‌ڵاوی ئه‌و هه‌مو ئازاره‌دا، نه‌ناسرێته‌وه. زه‌مان ته‌نیا سێ به‌شه و له هه‌ر به‌شدا ده‌ستێکی پیاوانه به جلێکی سه‌ربازییه‌وه که‌شه‌فێک ده‌خاته ژووره‌که. له سێ به‌شی یه‌که‌مدا برسیه‌تیه ونکراوه‌که نادۆزرێته‌وه و وه‌ک زه‌مان بێ سه‌روشوێنه.\nتا دێت لاقه‌کان وه‌ک مار پێوه دراو پتر ده‌ماسن، شین ده‌بنه‌وه و خوێنه ئیشکه‌وه‌بووه‌کانیان ره‌ش هه‌ڵده‌گه‌رێت. نه‌یده‌زانی چی وتوه، چه‌نده‌ی وتوه، به‌ڵام وایده‌زانی که هاورێکانیشی ئێستا له‌م په‌ککه‌وته‌تر و شڕترکراون. ده‌بووا زۆرتر خۆم راگرتایه، ئه‌گه‌ر ئه‌وان مردبێتن من چۆن خۆم ببه‌خشم. به‌ڵام خۆ من تاکه وشه‌یه‌کیشم به زانیاریه‌کانی ئه‌وان زیاد نه‌کرد، ته‌نیا دانم به بوونه‌کاندا نا.\nپاش هاتنه ژووره‌وه‌ی که‌شه‌فی چاشتێک و پێش کاتی که‌شه‌فی دووهه‌می یه‌کێک له به‌ناو رۆژه‌کان، درگا ده‌کرێته‌وه. کابرایه‌ک به جلکی سه‌ربازییه‌وه و جانتایه‌کی پزشکانه ده‌رده‌که‌وێت. ده‌ڵێت من ده‌مه‌وێت تیماری لاقه‌کانت بکه‌م. به ساولۆن ده‌یشوات. له‌بڕێ شوێندا که‌ف ده‌کات و ده‌کزێنێته‌وه، ده‌ڵێت ئه‌وانه بریندارن. ده‌یشڵێت ده‌زانیت که پێنج نینۆکت که‌وتووه. تا ئه‌وکاته هه‌ر وای ده‌زانی لاقی بریندار بووه.پاش باندپێچی کردنی ده‌ڕوات.\nپاش نانی نیوه‌ڕۆ درگا ده‌کرێته‌وه و یارمه‌تی ده‌ده‌ن که هه‌ستێت، به‌ڵام ناتوانێت. چه‌ن جار هه‌ڵده‌ستێت و ده‌که‌وێته‌وه. لاقه‌کان هیچیان عه‌رز ناگرن. دوو چێوشه‌قی بۆ دێنن و به یارمه‌تی ئه‌وانه و راگرتنی خۆیان ده‌یبه‌نه ده‌ره‌وه.چاوی ده‌به‌ستن،ئه‌مجاره به‌ده‌ستماڵێکی بڕێک ته‌نک. ده‌یبه‌نه شوێنێک له‌سه‌ر چه‌ند کیسه سمیت دایده‌نێن. شوێنه‌که سه‌رئاوه‌ڵایه. له‌شی له‌سه‌رمادا دێته له‌رزین. جله‌کانی شێدارن و هه‌واکه‌ش سارده.\nله‌ودیو دیواره‌کانه‌وه که ته‌نیا له‌وانه‌یه سه‌د متر ماوه‌ی ببێت، دایک هه‌لتروشکاوه. ده‌پاڕیته‌وه که ریی بده‌ن کوڕه‌که‌ی ببینێت. زه‌رد و لاواز، که‌س گوێی لێناگرێت. له‌زبانیشیان نازانێت. پاڵی تێوه ده‌نێن، ده‌یخه‌ن. ده‌سته سه‌رما تێشکاوه‌کانی له‌عه‌رزه‌که ده‌که‌ون. ئازار تا بن دڵی ده‌چێت. له‌گه‌ڵ هه‌موو له‌رزینه‌کانی کوڕه‌که‌ی، ده‌له‌رزێت. بؤنی هه‌واکه ده‌کات و قووڵ هه‌ڵیده‌مژێت. ده‌ڵێت لێم نزیکه. له هه‌واکه ده‌پاڕێته‌وه که ئازاری له‌شی کوره‌که‌ی نه‌دات. ده‌ڵێت چی سه‌رمات هه‌یه بیکه به‌سه‌رمندا، به‌ڵام خۆت له کوڕه‌که‌م نزیک مه‌که. تۆ باش به خۆ ئینسان نابینم،هه‌مووی جلی به‌ڵه‌کن. فرمێسکیش ناخوێننه‌وه.\nئه‌م دیو دیواره‌کان. ده‌نگه ده‌نگێک دێته گوێی. هه‌وڵده‌دات به دزییه‌وه و به بیانوی سه‌رخوراندن بڕێک ده‌ستماڵه‌که‌ی چاوی بباته سه‌ره‌وه. ده‌نگه‌کان لێی نزیک ده‌بنه‌وه. وه‌ک تارمایی ده‌یانبینێت. بڕێتر ده‌ستماڵه‌که ده‌بزوێنێت. وێنه‌کان رووناکتر ده‌بن. گوی هه‌ڵده‌خات ده‌نگێک ده‌ناسێته‌وه. یه‌کێک له هه‌ڤاڵه‌کانییه‌تی که هه‌ر ئه‌ورۆژه گیرابوو. رووی له شوێنی ده‌نگه‌که کرد، ئه‌و بوو. له‌گه‌ڵ چه‌ن که‌سیتر له حه‌وشه‌که‌دا پیاسه‌یان ده‌کرد. یه‌کێک له زیندانیه‌کان که ئه‌م نه‌یده‌ناسی پرسیاری کرد نێوت چییه. نه‌یویست بیڵێت. هاورێکه‌ی ئه‌می ناسیه‌وه. به‌ڵام ده‌نگی نه‌کرد. ئه‌وانیان کرده ژووره‌وه. پاش ماوه‌یه‌ک ئه‌میشیان هێناوه نێو شوێنه‌که‌ی خۆی. شوێنه‌که‌ی گه‌رم و شێدار و هه‌ڵم ومژاویی بووبوو. زانی له‌به‌رچی ئه‌میان بردوه‌ته ده‌ره‌وه. عه‌رزه‌که‌ی پڕ بوو له چڵک و موو.\nسه‌یری لاق و شوێن و حاڵی خۆی ده‌کرد و پێکه‌نینی به‌باوڕه ساکاره‌کانی خۆی ده‌هات. به کتێبه‌کانی. به نینۆکه داکه‌وتووه‌کانی. بیری له پێکه‌نینی هاوڕیکانی ده‌کرده‌وه که ئه‌م لای وابوو له‌وانه‌یه مردبێتن. رقی له خۆی هه‌ڵده‌ستا،کاتێ بیری له ئێوارانی ئه‌ورۆژانه ده‌کرده‌وه که دره‌نگان پاش بڵاوکردنه‌وه‌ی شه‌ونامه‌کان ده‌هاته‌وه،دایکی ده‌بینی که تا ئه‌وسه‌ری کۆڵانه‌که هاتبوو، چاوه‌ڕوان و کز له په‌نا دیوارێکدا روو له رێگای هاتنه‌وه‌ی ئه‌م داده‌نیشت. به جێگه‌ی ماڵئاوایی و داوای لێبووردن له دایکی تووڕه ده‌بوو و ده‌یگوت من ئیتر پیاوم، مناڵ نیم. به‌ڵام نه‌یده‌زانی که به گه‌وره بوونی ئه‌م، سۆزی دایکی کز نابێت.\nله‌ودیو دیواره‌کان، دایک رازی ده‌که‌ن بڕواته‌وه، به هیوای به‌یانی، که بێته‌وه به‌ڵکو بیبینێت. ده‌گاته شوێنه‌که‌ی ئێواران. داده‌نیشێت، کزکه ده‌کات. روو له شوێنه‌که‌ی جاران چاوه‌ڕوان ده‌بێت. ده‌گری، ده‌ڵێت به‌قوربانت بم بۆ لێم تووڕه نابیت. های له‌کوێ من لێره چاوه‌ڕێتم. له‌دووره‌وه ده‌یبینێت. بۆ یه‌که‌م جار پێده‌که‌نێت. تووڕه نابێت. باوش به‌دایکیدا ده‌کات، ماچی ده‌کات و داوای لێبووردنی لێده‌کات. وه‌عد ئه‌دات ئیتر چیتر دره‌نگ نه‌یه‌ته‌وه. سه‌ر به سنگییه‌وه ده‌نێت و گوێ بۆ ترپه‌ی دڵێ ده‌گرێت. دایکی توند توند باوشی پیداده‌کات و به‌خۆیه‌وه ده‌نوسێنێت و چی گه‌رما له هه‌ناویدایه ده‌یبه‌خشێت به کوڕه‌که‌ی و له‌شه سارده‌که‌ی گه‌رم ده‌کاته‌وه.\nله حه‌مامه‌که‌دا بۆ یه‌که‌م‌جار له‌شی گه‌رم ده‌بێته‌وه و خه‌و شلیده‌کات، ئازاره‌کانی هه‌ست ناکات. دایکی ده‌بینێت، له‌دووره‌وه ده‌ڕوات و ئاوڕ ده‌داته‌وه. شوشه‌یه‌ک له نێوانیاندایه ده‌نگی نابیسێت. به‌ڵام زه‌رده‌یه‌ک ده‌گرێت و به‌ده‌ست ماڵئاوایی لێده‌کات. ئه‌وه دوایین دیداریان بوو.\nقەوزە، حیکایەتخوانی نێو ئاوە.\nلە داخی ئەو هەموو بوهتانەی بۆق،\nبۆ کیسەڵ و ماسی هەڵبەستووە:\nڕیشی بستێک هێشتۆتەوە!


سیکۆتینى پێكه‌وه‌لكانی ئۆکرانیا ئێکسپایەر بووه\nماڵپه‌ری پۆله‌تیك 2022.02.12 12:39 PM\n635 جار خوێندراوەتەوە\nلەگەڵ خوێندنەوەی ئەم شیكارییه جارجار سەیرێکی ئەو وێنەی خوارەوە بکە، ئەوە پێ ئەڵێن نەخشەی ڕەگەز و زمانی وڵاتی ئۆکرانیا.\nحاڵی ئۆکرانیا وەک حاڵی عێراق وایە، ئەمریکا و زلهێزەکانی ڕۆژئاوا لەبەر بەرەژەوەندی خۆیان بە سیکۆتینی سیاسی و زۆرە ملێ ئەو وڵاتەیان لە چەند نەتەوەیەکی جیاواز بەیەکەوە نوساندوە و ناویان لێناوە ئۆکرانیا، تەماشای وردەکاری خوار نەخشەکە بکە بزانە پێکهاتە جیاوازەکانی ئۆکرانیا چۆنە.\nبەگشتی هەموو خاکی ئوکرانیا دابەش کراوە بەسەر سێ گروپی جیاوازدا، کە ئەویش نەتەوەی سەرەکی ئۆکراین و ڕووس و کەمە نەتەوەکانی تری وەک ڕۆمانی و مۆڵدۆڤانسی و هەنگاری و بولگاری.\nڕەنگە سورەکە ئەو ناوچانەی ئۆکرانیایە کە زۆرینەی موتڵەق تێیدا ئۆکرانیە و هیچ کەمینەکی بەرچاوی تێدا نیە، زمانی ئاخافتن تەنها هەر ئۆکرانیە و لەژێر کۆنتڕۆڵی تەواوی وڵاتی ئۆکرانیادایە.\nڕەنگە پەمەییەکە زۆرینەی ڕەگەز و زمان ئۆکرانیە، بەڵام نەتەوەی کەمینە تێیدا ڕوسیە و لەژێر کۆنتڕۆڵی وڵاتی ئۆکرانیادایە.\nڕەنگە زەردەکە ئەوناوچانەن کە زۆرینە تێیدا ڕوسیە، ئەڵبەتە هەم وەک ڕەگەز ڕوسین، وە هەم زمانی ئاخافتنیشیان ڕوسیە، بەڵام لەژێر دەسەڵاتی دەوڵەتی ئۆکرانیایە.\nڕەنگە بێجیەکە ئەو ناوچانەن کە کەمینەی ڕەگەز و زمان تێیدا ئۆکرانیە و زۆرینە ڕوسیە، بەڵام لە ژێر کۆنتڕۆڵی وڵاتی ئۆکرانیادایە.\nڕەنگە سور و سپیەکە ئەو ناوچەیە کە خەڵکەکەی بەڕەگەز ڕوسین، بەڵام بە ئۆرکرانی قسە ئەکەن، یەعنی وەک تەعریبەکەی لای خۆمان ئەمانیش بەزۆر تەئۆک کراون و لە ژێر دەسەڵاتی وڵاتی ئۆکرانیادان.\nڕەنگی قاوەییەکە جەزیرەی کریمیایە کە لەساڵی 2014 ڕوسیا چووە ناوی و داگیری کرد، هەرچەند خەڵکەکەی خۆیان هەر بەڕەگەز ڕوسی بوون و بە زمانی ڕوسیش قسەیان ئەکرد.\nڕەنگە زەرد و قاوەییەکە پێکەوە ئەو ناوچانەن کە زۆرینە تێیدا ڕوسیە و ئێستا لەژێر کۆنتڕۆڵی گروپە چەکدارەکانی سەر بە ڕوسیادایە، ئەم ناوچەیە لە ئێستادا وەک هەرێمێکی جیاوازە لە ئۆکرانیای لێهاتووە کە پێی ئەوترێت ناوچەی (دۆنباس) ڕێک وەک کەرکوک و ناوچە جێ ناکۆکەکانی لای خۆمان وایە، هەمیشە شەڕ و ئاژاوەی تێدایە، دوو مەتاری نێودەوڵەتی تێدایە لە ئێستادا داخراون، جا ئەگەر لە یادتان بێت، فڕۆکە مەدەنیەکەی مالیزیا لێرەوە بە ساروخی چەکدارەکانی سەر بەڕوسیا پێکرا و کەوتەخوارەوە، کە بووبەهۆی کوژرانی هەموو سەرنشینەکانی ناوی، لە ئێستادا سوپای ڕوسیا لەم ناوچەوە پێشڕەوی کردوەو و هاتۆتە ناو خاکی ئۆکرانیاوە.\nڕەنگە ڕەساسیەکان دانیشتوانەکەی لە بنەڕەتدا ڕۆمانی و مۆڵدۆڤانسین.\nڕەنگی سەوز و وەنەوشەییەکەش خەڵکەکەی هەنگاری و بولگارین لە ئەسڵدا.\nلەبەر هەبوونی ئەو ڕێژە زۆرەی نەتەوەی ڕووس لە ئۆکرانیا، ڤلادیمێر پۆتینی سەرۆکی ڕوسیا ووتی ئێمەو ئوکرانیەکان براین، سەرۆکی ئۆکرانیا ڤۆلۆدیمر زیلینسکیش وڵامیدایەوە ووتی ڕاستە ئێمە براین، بەڵام برایەتیەکەمان وەک برایەتی نێوان هابیل و قابیل وایە.\nئەمریکا و بەریتانیا و ڵاتانی ئەوروپا و پەیمانی ناتۆیش لە ئێستادا پشتگیری لە یەکپارچەیی خاکی ئۆکرانیا ئەکەن، بەڵام هەروەک و ئەوەی کە لە عێراق ئەگوزرەرێ، ئەوان چاویان لە ئاستی ئەو هەموو جیاوازی و ناتەبایی و شەڕو ئاژاوە داخستووە، تەنها بەرژەوەندیەکانی خۆیان ئەبینن.\nبۆیە پێ ئەچێت بەم نزیکانە ئەوسیکۆتینەی کە نەخشەی ئۆکرانیای پێ چەسپ کراوە ئێکسپایەر بێت و سەراپای وڵاتی ئۆکرانیا لەبەر یەک هەڵوەشێت، ڕەنگە ئەوەی لە ئۆکرانیا ڕوو ئەدات ببێت بە مودێلێکی باش بۆ هەڵوەشانەوەی شەبەحی عێراقیش، با چاوەڕوان بین....\nخوێندكاری دكتۆرا ـ به‌ریتانیا


ئەو ئەندامانەی داعش، کە سەرکەردەی باڵایان تێدایه، لە چەند ئۆپەراسیۆنێكی هەواڵگریدا دەستگیرکران کە دژ بە شانە چالاك و نوستووەکان لە باکور و رۆژئاوای عێراق ئەنجامدران.\nئەم ئەندامه‌ی داعش لە ئۆپەراسیۆنێکی ئەمنیدا دەستگیرکرا لە شارۆچکەی ئیشاق له باکوری بەغدا، 22 ئاب 2019. [خاوەنی وێنە: وەزارەتی بەرگری عێراق]\nدەزگای دژە تیرۆریزمی عێراق ئۆپەراسیۆنە هەواڵگرییەکانی زیادکردووە بۆ دۆزینەوەی پاشماوە و شانەکانی رێکخراوی "دەوڵەتی ئیسلامی" (داعش).\nدەزگای دژە تیرۆریزم چوارشەممە (12 شوبات) رایگه‌یاند كه لە سەرەتای شوباتەوە، دەزگا هەواڵگرییه‌كانی عێراق لانیکەم 20 ئەندامی داعشیان دەستگیرکردووە لە ئۆپەراسیۆنەکانی باکور و رۆژئاوای عێراقدا لە ناوچەکانی حەمام عەلیل، گەیارە، موتەیبیجە و بەراونە.\nلەناو دەستگیرکراوەکاندا سەرکردەیەکی بەرگری ئاسمانی ناونەهێنراوی داعش هەیە، جگە لەوانەی پێشتر چەکداربوون و ئەوانەش کە زانیاری و پشتیوانی لۆجستییان بۆ چەکدارەکان دابینکردووە و خیزانەکانیان بە قاچاخ دەربازکردووە لە کەمپی هۆل لە سوریاوە بۆ عێراق بە بەکارهێنانی ناسنامەی ساختە.\nچواریان کە شانەیەکی نوستوویان لە رەمادی پێکهێنابوو، بەهەمانشێوە دەستگیرکران.\nوتەبێژی دەزگای دژە تیرۆریزم، سەباح نوعمان بە دیارونای وت دەزگاکە به‌مدواییانە دوو شانەی مەترسیداری هەڵوەشاندەوە، یەکێکیان لە شارۆچکەی کەرمە لە ئەنبار و ئەویتر لە باشوری شاری کەرکوك.\nوتی یەکێك لە ئەندامەکانی شانەکە سەرکردەیەکی باڵا بووە و ئاماژەی بۆ ئەوەش کرد كه زانیارییە سەرەتاییەکان ئاماژه بۆ ئەوە دەکەن كه ویستوویانه کردەوەی تیرۆریستی لە بەغدا و ئەنبار ئەنجامبدەن.\nپلانەکانی داعش هه‌ڵوه‌شێنرانه‌وه\nنوعمان وتی: "پلانەکانیان هه‌ڵوه‌شێنرانه‌وه و دەستگیرکران لەو ئۆپەراسیۆنانه‌دا كه پێشتر پلانیان بۆ داڕێژرابوو بە پشتبه‌ستن به زانیارییە گرنگەکان و هاوئاهەنگیکردن لەگەڵ تەواوی دەزگا ئەمنی و هەواڵگرییەکانی دیکەدا."\nوتی: "ئۆپەراسیۆنە هەواڵگرییەکانمان پتەوترکردوون و ئەمڕۆ لەهەموو کاتێكی تر چالاکترن و بەرهەمیان هەیە لە دۆزینەوەی تۆڕی شانە چالاك و نوستووەکاندا و تیرۆریستە مەترسیدارەکان لەناودەبەن."\nوتیشی داعش هەوڵدەدات "خۆی کۆبکاتەوە و پەیکەری رێکخراوەیی دروستبکاتەوە بە هاوکاری ئەو سەرکردە و چەکدارانەی ماوێتی".\nنوعمان وتی گروپەکە سەرنجی لەسەر "هەوڵەکانە بۆ راکێشانی دانیشتووانی ناوچە و گوندە دوورەدەستەکان بۆلای خۆی تا بێنەپاڵی و پشتیوانی لێبکەن و مۆڵگەی خۆی لەو شوێنانە دروستبکاته‌وه".\nوتیشی: "زانیارییەکانمان پشتڕاستیدەکەبنەوە كه ئەو هەوڵانە شکست دەهێنن چونکە دانیشتووانەکە ئەمڕۆ چاوکراوەترن و جارێكی دیکە فریونادرێن لەلایەن تیرۆریستانەوە، کە کۆمەڵکوژیی بێشوماریان ئەنجامدا و بەرپرسن لە ئاوارەیی و وێرانبوونی ناوچەکان."


مێژووی لو باتاکلان – History Of Kurdistan\nHome / مێژووى جیهان / سەیروسەمەرەکانى مێژوو / مێژووی لو باتاکلان\nزريان احمد 2016-03-25\tسەیروسەمەرەکانى مێژوو, مێژووى جیهان لێدوان نووسین ناچالاککراوە لە مێژووی لو باتاکلان 2,305 Views\nلەو كاتەوەی كە لەساڵی (1864) ەوە دامەزراوە، سەنتەری شانۆیی (لو باتاكلان) ، چەندین رووداوی مێژوویی بەخۆوە بینیووە، تا ئەوكاتەی لەشەوی هەینی رێكەوتی 13/11/2015 كەوتە بەر ترسناكترین هێرشی تیرۆرستی كە لەمێژووی نوێی فەرەنسادا روویدابێت.\nئەو دامەزراوە هونەرییە، پێشووتر كرابووە نەخۆشخانەیەكی مەیدانی بۆ چارەسەری خێرای بریندارەكانی جەنگی (1870) و لەساڵی (1991) یشدا چووە لیستی شوێنەوارە مێژووییەكانی پاریسەوە.\nلو باتاكلان، لەلایەن (چارل دوفال) ی ئەندازیارەوە دروستكراوە كە دیزاینەری (گازینۆی گەورەی پاریس) ی گەورەترین گازینۆی جیهانە. ناوەكەیشی (لو باتاكلان) دەگەڕێتەوە بۆ پارچە پیانۆیەكی چینی كە (جاك ئاوفنباخ) ی میوزیكزانی فەرەنسی ژەنیویەتی.\nلەسەرەتادا ئەم ناوەندە گازینۆیەكی تایبەت بووە بۆ نمایشكردن بە دیزاینی چینی و گەلێك سەما و ئاهەنگی گۆرانیی تێداكراوە و چەندین كەس خاوەندارێتییان كردووە تا ئێستا گەیشتووەتە دەستی (ئۆلیفی بۆبیل و جۆلیس فروتوس).\nئەم دامەزراوە شانۆییە، تیپێكی هەبوو هەر بەناوی خۆیەوە، چەندین خەڵاتی لەسەرەتای سەدەی بیستەمدا وەرگرتووە. دواتر لەپێش جەنگی دووەمی جیهانیدا كراوە بە هۆڵی سینەما، لەساڵی 1933 دا ئاگرێكی گەورەی گرتووەو بەهۆیەوە بەشێكی زۆری لێ سووتاوە.\nساڵی (1950) یش بەبڕیاری شارەوانیی پاریس و بەپاساوی ئەوەی كە رێزی پێوەرەكانی سەلامەتیی !! نەگرتووە، بینا كۆنەكەی تێكدراوە. هەر لەو ساڵەدا بیناكە كراوەتەوە بەڵام تەنیا وەك شوێنێكی شانۆ و هۆڵی سینەماكەی داخرا.\nلو باتاكلان، یەكێكە لەگرنگترین شوێنەكانی كاتبەسەربردن لە پاریسی پایتەختدا كە تێیدا چەندین بەرنامەی هونەریی پێشكەش بەمیوانەكانی دەكرێت وەك نمایشی كۆمیدی و مۆسیقا، هەروەك گازینۆیەكی فراوان و شوێنێكی سەمای شەوانەیشی تێدایە. رۆژانەیش سەدان كەس لەدانیشتوانی پاریس و میوانی دەرەوە سەردانی دەكەن. بۆیە بووە ئامانجێكی رێكخراوی (دەوڵەتی ئیسلامی) كە وایدەبینی لەم بینایەدا رووبەرێك هەیە بۆ ئەوەی زۆرترین قوربانیی لێ بكەوێتەوە، لەگەڵ شوێنەكانی تردا.\nتەنیا لێرەدا (82) كەس لە پەلامارەكەی هەینیدا كوژران، بێجگە لەو چوار چەكدارەی كە هێرشەكەیان ئەنجامداو تەقەیان لەخەڵكەكە كرد پێش ئەوەی سیانیان خۆیان بتەقێننەوە و چوارەمیشیان بەگوللەی پۆلیس بكوژرێت.\nلەكاتی پەلامارەكەدا، شانۆكە چالاكییەكی مۆسیقای تیپێكی رۆكی تێدا نمایش دەكرا كە لەكالیفۆرنیاوە چووبوون، بەڵام پێش ئەوەی نمایشەكەیان كۆتایی بێت، هێرشەكە دەستی پێكردو نزیكەی سێ سەعات درێژەی كێشا. لو باتاكلانیش جارێكی تر داخرایەوە.\nPrevious مامۆستا عه‌بدولكه‌ریمی موده‌ریس\nNext ساتیك له‌گه‌ڵ ئه‌فلاتون


بانگەوازی ناوەندی هاوکاریی حیزبەکانی کوردستانی ئێران بە بۆنەی نەورۆزەوە - کۆمەڵەی زەحمەتکێشانی کوردستان\nدەسپێک هەواڵ بانگەوازی ناوەندی هاوکاریی حیزبەکانی کوردستانی ئێران بە بۆنەی نەورۆزەوە\nنەورۆز هێمای ژیانەوەو پێکەوە بوون\nبانگەوازی ناوەندی هاوکاریی حیزبەکانی کوردستانی ئێران\nبە بۆنەی نەورۆزەوە\nخەڵکی خەباتگێڕی کوردستانی ئێران!\nلە کاتێکدا بەرەو پیری نەورۆز و سەری ساڵی نوێ دەچین کە کوردستانی ئێران لە ژێر زەبر و زەنگ و سیاسەتی سێدارە و سەرکوتی سیستماتیکی رێژیمی ئێران، ساڵێکی پڕ لە حەماسەتی ئەزموون کرد.\nبەرچاوترین ڕووداوی سیاسی ئەم ساڵی خۆپیشاندان و نارەزایەتی سەرتاسەریی ئێران بوو کە بەشێک لە شارەکانی کوردستانیشی گرتەوە. ئەوەی لە ئێران روویدا، دەرخەری وەڕێکەوتنی ڕاپەڕینیێکی راستەقینەی جەماوەری بە مانای وشە بوو. خۆپیشاندانەکان ریشەیان لەو ناڕەزاییانە‌دا بوو کە لە دژی هەژاری و بێ دەرەتانی و کارەساتی ژینگەیی هاتوونە کایەوە.\nپێکهاتەی سەرەکیی ئەم راپەڕینە جەماوەرییە بریتی بوو لە خەڵکی ڕەش و ڕووت و هەژاری ناوچە پەراوێزخراوەکان . لەم ڕوویەشەوە دەکرێ بڵێین کە کۆماری ئیسلامی لە ڕووی کۆمەڵایەتی و ئایدیۆلۆژییەوە، تووشی هەرەس هێنان بووە.\nبەرچاوترین تایبەتمەندیی ڕاپەرینی ئەم جارە، کردنە ئامانجی رێبەری و دەسەڵاتی کۆماری ئیسلامیی ئێران بوو لە تەواوییەتی خۆیدا. هەر چەند سەرانی رژێمی ئێران هەوڵیان دا سەرەداوی ئەم خۆپیشاندانانە گرێ بدەن بە دەستی دەرەکییەوە، بەڵام ڕاستییەکەی ئەوەیە، کە حکوومەت بە تەواوی لە ئاستی ویست و داواکاریەکانی خەڵک دەستەوەستانە و توانای چارەسەرکردنیانی نیە.\nلایەنی دیاری ئەم خۆپیشاندانانە، بەشداریی خەڵکی شۆڕشگێڕی کرماشان لە خۆپیشاندانی سەراسەریی ئێراندا بوو ، بە جۆرێک کە قورسایی و سەنگی تایبەتیی هەبوو. خەڵکی ئەم بەشە لە نیشتمان بە دروشمی شۆڕشگێڕانە و هەڵوێستی نیشتمانییان، بەرەوڕووی هێزی داپلۆسێنەر و سەرکوتکەری کۆماری ئیسلامی بوونەوە. لە راستیدا پارێزگای کرماشان ئەم جارە فاکتەرێکی کاریگەرو ئیلهامبەخشی ناڕەزایەتی و بزووتنەوەی ئێعترازیی کوردستان و ئێران بوو.\nبوومە لەرزەکەی کرماشان، لە دەرکەوتنی بوومەلەرزەی سیاسیی ئەم جارەدا کاریگەری هەبوو. ئەم ڕووداوە وەبیری گەلانی ئێرانی هێنایەوە کە پانتایی و قووڵایی گەندەڵی و دزی و ناکارامەیی کۆماری ئیسلامی تا چ رادەیەکە. پەیامێکی دیکەی ئەم بوومەلەرزیە ئەوە بوو، کە گەلانی ژێر ستەمی ئێران بەرامبەر بە کۆماری ئیسلامی هاوچارەنووسن.\nهەر بەو پێیە، بینیمان کە خەڵکی کوردستانی ئێران دوای ڕوودانی بوومەلەرزەکەی کرماشان، بە چ هەستێکی نەتەوەیی و نیشتمانپەروەرییەوە بە هانای هاونیشتمانانی لێقەوماوی خۆیان لە پارێزگای کرماشانەوە چوون. وەڕێخستنی کەمپەین و بەڕێکردنی کاروانی یارمەتی، بەشێک لەو هاوپێۆندییە بوو کە تەنانەت هاوسۆزی و یارمەتیی کوردانی دەرەوەی وڵاتیشی بۆ لێقەوماوان گرتەوە. ئەم هاوسۆزی و هاوپێوەندییە بەدەر لە لایەنی ئەخلاقی ومرۆیی، وێنەیەکی دەگمەنی لە هاوخەباتی و یەکڕیزیی خەڵکی کوردستانی ئێران خستە روو، بە جۆرێک کە کارەساتی سروشتی و حەماسەی نەتەوەیی ئاوێتەی یەکتر بوون. ئەمەش وەک سەرمایەیەکی مەعنەوی و پڕبەهای ڕەوتی ڕزگاری نەتەوەییە.\nلەم ساڵدا، سیاسەتی زەبروزەنگ و سەرکوتی سیستماتیک وەک سیاسەتی هەمیشەیی و بەشێکی جیانەکراوە لە کۆماری ئیسلامیی ئێران بەرەوام بوو. لە سێدارەدانی ئازادیخوازان ، زیندانیکردن و بێ سەروشوێنکردنی جیابیران و چالاکانی مەدەنی و تێکۆشەرانی سیاسی، کوشتن و بریندارکردنی خەڵکی کاسبکار لەناوچە سنووریەکان بەشێک لەم سەرکوتە سیستماتیکە بوو.\nخاڵێکی دیکەی جێی سەرنج، هاتنە سەر شەقامی بەشێکی بەرچاو لە خەڵکی شارو ناوچەکانی کوردستانی ئێران بوو بۆ دەربڕینی پشتیوانی لە بەڕێوەچوونی ریفراندۆمی باشووری کوردستان بۆ پرسی سەربەخۆیی، هەروەها دەربڕینی ناڕەزایەتی بەرامبەر بە کوشتنی کاسبکاران کە دەزگا ئەمنییەتییەکانی ڕژیم بە هێزی سەرکوت و توندوتیژی بەروڕوویان بوونەوە. لە ئەنجامی ئەم سەرکوتەدا ژمارەیەکەی بەرچاو لە رۆڵەکانی نیشتمان دەستگیر و زیندانی کراون.لایەنی دیاری ئەم خۆپیشاندانە حوزوری بەرچاون کچان و ژنانی ئازادیخوازی کوردستان بوو کە مخابن ژمارەیەکیان دەستگیر و رەوانەی سیاچاڵەکانی رێژیم کران.\nئەمساڵ کە رابرد، دەستپێکەکەی نەورۆزی جامانەکان بوو. دوای ئەو هەموو حەماسەتە کە ئاماژەیان پێکرا، جێی خۆیەتی نەورۆزێک کە دادێ، بە هەمان شکۆوە و بە هەمان حەماسەوە بە جامانە و هەوری و لەبەرکردنی جلوبەرگی کوردی و هەڵگرتنی گوڵی سوور بڕازێندرێتەوە و لە گەل ژیانەوەی سروشت، ژیانەوەی نەورۆزی جامەنەکان بۆ نیشتمان بکرێ بە دیاری.هەر بۆیە داواکارین یەک دەنگ و یەک هەڵوێست، بەرەو پیری نەورۆز و سەری ساڵی نوێ بچن.\nبێگومان هاوخەباتی و یەکڕیزیی نەتەوەکەمان، رەمزی سەرکەوتنمانە. لەم روانگەیەشەوە داوا لە سەرجەم خەڵکی کۆڵنەدەر و نیشتمانپەروەی کوردستانی ئێران دەکەین بە هەمان ئیرادە و رۆحیەی هاوخەباتییەوە لە خەباتی نەتەوەیی-دێموکراتیکی خۆیان بەردەوام بن و ریزەکانی خۆیان بەهێزتر و پتەوتر بکەن و سەری ساڵی نوێ پیرۆز بکەن.\nلە کۆتاییدا لە ئێستاوە پیرۆزبایی سەری ساڵی نوێی لە سەرجەم هاونیشتمانان و رۆلە ئازادیخوازەکانی دەکەین و هیوادارین ساڵی داهاتوو، ساڵی هاوخەباتی و دەستکەوتی زیاتر بێت بۆ نەتەوەکەمان.\nسەرکەوێ ئیرادەی نەتەوەیی و هاوخەباتیمان\nبابەتی پێشوورێوڕەسمی 8ی مارس لە ناوەندی سەركردایەتی كۆمەڵە بەڕێوەچوو\nبابەتی دواترشكۆدار بێت 27ی رەشەمە ڕۆژی گیانبەختكردوانی كۆمەڵە


لە مەریوان و جوانرۆ ۹ هاووڵاتی دەستبەسەر کران - كۆمه‌ڵه‌ی مافی مرۆڤی کوردستان\nیەکشەممە، ٢٦ی خەزەڵوەری ۲۷۱۹ی کوردی، دوو هاووڵاتی بە ناوی سۆران ڕاوەند خەڵکی مەریوان و دانیال رەحمانی کوڕی ئەحمەد خەڵکی دەرزیان سەر بە شاری مەریوان بە تۆمەتی بەشداری لە ناڕەزایەتیەکانی ئەو دواییەی رۆژھەڵاتی کوردستان دەسبەسەر و بۆ شوێنێکی نادیار گوێزرانەوە.\nسۆران ڕاوەندی خێزاندارە و باوکی دوو منداڵە و هەتا ئێستا بەدواداچوونی بنەماڵەکەی بۆ ئاگاداربوون لە چارەنووس و شوێنی دەستبەسەر کرانی بێ ئاکام ماوەتەوە.\nهەروەها ڕۆژی شەممە، ٢٥ی خەزەڵوەر، باقی فەتاحی خەڵکی بانە، لە مەریوان دەسبەسەر و دواتر بۆ شوێنێکی نادیار ڕاگوێزراوە.\nبە پێی هەواڵێکی ماڵپەری کوردپا، ناوەندی ئیتلاعاتی سپای پاسداران لە جوانڕۆ، ٦ هاووڵاتی دیکەی خەڵکی جوانڕۆیان بە ناوی “مەسعوود تاهیری، ئاروین ڕەزایی نژاد، ئارام سەعیدیان، ئارمان سەعیدیان، کەماڵ زاهیری و یاسر هیدایەتی”، دەبەسەر کردووە و بۆ شوێنێکی نادیار ڕاگوێزتوون.\nبە پێی داتاکانی ناوەندی ئاماری کۆمەڵەی مافی مرۆڤی کوردستان لە سەرەتای ساڵی نوێی زاینییەوە تا ئێستا ۳۲۱ کەس لە رۆژھەڵاتی کوردستان دەستبەسەر کراون کە بە هەژمار کردنی ئەو ۹ کەسە رێژەی گیراوان دەگاتە ۳۳۰ کەس.\nجێی ئاماژەیە کە کۆمەڵێک کەسی تر لەو دواییانە لە رۆژھەڵاتی کوردستان دەستبەسەر کراون کە هێشتا رێژە و ناسنامەیان نەزانراوە.\n← سەرپێڵ‌زەهاو/ڕۆژنامە‌وان فریشتە چراغی، دەسبەسەر کرا\nكرماشان/ ده‌ست به‌سه‌ر كردنی دوو چالاكی كولتوری →


کۆمارییەکان پشتیوانی لە سەرۆک ترامپ دەکەن\nیاسادانەرانی کۆمارییەکان داوایان لە سەرۆکی ئەمەریکا دانۆڵد ترامپ کرد چیتر هیچ بڕە پارەیەک نەدات بە ڕێکخراوی تەندروستی جیهانی و داواشیان کرد بەڕێوبەری گشتی ڕێکخراوەکە دەست لەکاربکێشێتەوە.\n17 ئەندامی کۆمارییەکان لە لیژنەی کاروباری دەرەوەی ئەنجومەنی نوێنەرانی ئەمەریکا لە نامەیەکدا بۆ سەرۆک ترامپ پشتیوانی خۆیان بۆ بڕیارەکەی سەرۆک ترامپ دەربڕیوە سەبارەت بە ڕاگرتنی یارمەتیە داراییەکانی ئەمەریکا بۆ ڕێکخراوی تەندروستی جیهانی. وتیشیان پێویستە سەرۆک ترامپ دەست لەکارکێشانەوەی بەڕێوبەری گشتی ڕێکخراوی تەندروستی جیهانی تێدرۆس ئەدهانۆم وەکو مەرجێک دابنێت بۆ دووبارە پێدانەوەی ئەو بڕە پارەیەی ئەمەریکا دەیدات بە ڕێکخراوەکە.\nسەرۆک ترامپ لەبەرامبەر بڕیارەکەیدا بۆ ڕاگرتنی یارمەتیە داراییەکان بۆ ڕێکخراوی تەندروستی جیهانی، لەلایەن زۆرێک لە ڕابەرانی وڵاتانی جیهان و شارەزایانی تەندروستی و سیاسەتمەدارانی دیموکراتەکانی ناوخۆی ئەمەریکاوە ڕەخنەی توندی لێگیرا.\nڕەخنەگران دەڵێن ڕێکخراوی تەندروستی جیهانی پێدەچێت پێویستی بەوە بێت دووبارە ڕێکبخرێتەوە بەڵام دەبوو سەرۆک ترامپ لەم کاتەدا ئەو فشارە نەخاتە سەری لەکاتێکدا 138,000 کەس لە سەرتاسەری جیهاندا بەهۆی ئەو ڤایرۆسەوە گیانیان لەدەستداوە ئابووری جیهانی تێکداوە.


نه‌زاهه: زه‌وییه‌كی 10 ملیار دیناریمان گه‌ڕانده‌وه بۆ حكومه‌ت\nده‌سته‌ی نه‌زاهه له كه‌ركوك، گه‌ڕاندنه‌وه‌ی زه‌وییه‌كی بۆ حكومه‌ت راگه‌یاند به به‌های 10 ملیار دینار، دوای به‌كارهێنانی به زیاده‌ڕۆیی وه‌ك گه‌راجی راگرتنی ئۆتۆمبێل.\nفه‌رمانگه‌ی لێكۆڵینه‌وه‌كان له ده‌سته‌ی نه‌زاهه له به‌یاننامه‌یه‌كدا ئه‌مڕۆ پێنجشه‌ممه 14ی تشرینی دووه‌م ئاشكرایكرد، ئۆفیسی كه‌ركوكی ده‌سته‌كه‌یان توانیویه‌تی پارچه‌یه‌ك زه‌ویی موڵك بۆ ده‌وڵه‌ت بگه‌ڕێنێته‌وه، كه به‌هاكه‌ی به 10 ملیار دینار ده‌خه‌مڵێندرێت.\nئه‌و پارچه زه‌وییه، موڵكی وه‌زاره‌تی دارایی عیراقه و له‌لایه‌ن هاوڵاتییه‌كه‌وه ده‌ستی به‌سه‌رداگیراوه، به‌بێ هیچ پاڵپشییه‌كی یاسایی و زه‌وییه‌كه كراوه‌ته گه‌راجی راگرتنی ئۆتۆمبێل، به‌پێی به‌یاننامه‌كه‌ی نه‌زاهه.\nهه‌روه‌ها رونیشیكردۆته‌وه روبه‌ری زه‌وییه‌كه پێنج دۆنم زیاتره و به‌پێی خه‌مڵاندنه‌كان نرخه‌كه‌ی ده‌گاته 10 ملیار دیناری عیراقی.\nتۆمه‌تباری ده‌ستبه‌سه‌رداگرتنی زه‌وییه‌كه ده‌ستگیركراوه و ره‌وانه‌ی دادگای لێكۆڵینه‌وه كراوه به‌پێی مادده‌ی 240 له یاسای سزادانی عیراقی، كه سزای زیندانی تا شه‌ش مانگی تێدایه.\nپێشتر و له نیسانی ئه‌مساڵیشدا، ده‌سته‌ی نه‌زاهه گه‌ڕاندنه‌وه‌ی پێنج موڵكی بۆ حكومه‌ت راگه‌یاند له كه‌ركوك، كه به‌هاكه‌یان ده‌گه‌یشته سێ ملیار دینار و به‌كارهێنرابون بۆ بنیاتنانی كۆگا و دوكان.\nله مانگه‌كانی ئایار و ئابی 2018یشدا، نه‌زاهه سێ موڵكی تری له كه‌ركوك گه‌ڕانده‌وه بۆ حكومه‌ت كه ده‌ستیان به‌سه‌رداگیرابوو، ئه‌وه‌ش به به‌های زیاتر له پێنج ملیار دیناری عیراقی.


هێزی ڕاکێشان هاوتایی مەیدانی ئەلەکتریکی و موگناتیسی تێک دەشکێنێ! | ڕێکخراوەی زانستی فەرهەنگیی هۆژان\nئایار 28, 2017 ئایار 9, 2018 Hojan زانستە بنەمایییەکان, زانیاری, هەواڵ و زانیاری 0\nهێزی ڕاکێشان هاوتایی مەیدانی ئەلەکتریکی و موگناتیسی تێک دەشکێنێ!\nئایا هیچ سەرنجتان داوەتە هاوتایی و تەقاڕونی دوو چاو و دوو دەست و دوو گوێ و دوو پێی خۆتان؟ ئایا هاوتایی گەڵای دارەکان، گیانلەبەرەکان و زۆر دیاردەی سروشت سەرنجی ڕانەکێشاون؟\nلەڕاستیدا هاوتایی دیاردەیەکی بەرچاو لە زۆر یاسای سروشتدایە. هاوتایی بنەمایەکی زۆر بنەڕەتی لە زانستدا بووە بۆ شرۆڤەی سروشت.\n١٥٠ ساڵ لەمەپێش مەیدانی ئەلەکتریکی و موگناتیسی بە دوو شتی زۆر جیاواز لە یەک دەناسران. بەڵام زانستمەندی بەناوبانگ مایکێڵ فارادەی بە تاقیکردنەوەکانی نیشانی دا کە گۆڕانی مەیدانی ئەلەکتریکی دەتوانێ مەیدانی موگناتیسی دروست کات و بە پێچەوانە گۆڕانی مەیدانی موگناتیسی دەتوانێ مەیدانی ئەلەکتریکی دروست کات. دواتر، زانستمەندێکی بەناوبانگی تر بە ناوی جەیمز کلارک ماکسوێل، بۆی دەرکەوت کە مەیدانی ئەلەکتریکی و موگناتیسی هاوتاییەکی سەیروسەمەریان هەیە. بەو جۆرەی کە بۆ نموونە دەتوانی جێی مەیدانەکان بگۆڕی بێ ئەوەی شتێک بگۆڕدرێ. ئەم هاوتاییە باڵکێشە کە لە نێوان مەیدانی ئەلەکتریکی و موگناتیسی هەیە، پێی دەڵەن هاوتایی دوو-دوویی ئەلەکترۆموگناتیسی.\nلەم هاوتاییەدا ئاڵۆزییەک هەیە کە زانستمەندانی بۆ ماوەیەکی زۆر سەرقاڵ کردووە: ئەگەر لە نێوان مەیدانی ئەلەکتریکی و موگناتیسی هاوتایی هەیە، ئەی بۆ ئێمە باری ئەلەکتریکیمان هەیە (وەک ئەلەکترۆن و پڕۆتۆن)، بەڵام باری موگناتیسیمان نییە؟\nلە نوێترین توێژینەوەدا، فیزیکزانانی زانستگای لویزیانای ئامریکا، نیشانیان داوە کە هەبوونی هێزی ڕاکێشان لە جیهاندا، ئەو هاوتاییە لە قەبارە بنەڕەتییەکاندا دەشکێنێ. بەم شێوەیە هێزی ڕاکێشان لەوانەیە چارەسەری ئەو ئاڵۆزییە بێ. ئەم توێژینەوە هەروەها دەتوانێ تێگێشتنی ئێمە لە مێژووی جیهانی هەبوو چاکتر بکات.


بۆ هەموو ژنانی دەستگیركراو لە كەركوك تەنها ژوورێكی شەش مەتری هەیە\nتارا عەزیز – مەكتوب / هەواڵ\nشوێن: ژوورێك كە تەنیا شەش مەتر درێژ و سێ مەتر پانیەكەیەتی، ژمارەی بەندكراوەكانی ٢٥ كچ و ژنن، بچووكترینیان تەمەنی ١٦ ساڵانە و گەورەترینیان تەمەنی ٦٢ ساڵان، بەندكراوانی ئەم ژوورە تۆمەتبارن بە سیخوڕیكردن بۆ داعش، سەرۆك باندی لەشفرۆشیی، دزیی و پیاوكوشتن، ماوەی مانەوەی هەر یەكەیان لە ساڵێك تا نۆ مانگ دەبێ و هەروا چاوەڕێی دادگایی كردنن. بەڵام پێناچێ بەمنزیكانە چاوەڕوانییەكانیان بێتەدی، چونكە كارەكانی دادگا لە كەركوك زۆر بە سستی بەڕێوە دەچێ ئەویش بەهۆی رووداوەكانی ١٦ی ئۆكتۆبەری ساڵی رابردووەوە.ئەم زیندانە یەك ژوورییە دەكەوێتە ناوەڕاستی بینای گرتن و گواستنەوەی كەركوك (تەفسیرات)ـەوە، بە گشتی تۆمەتبارانی ناو ئەم گرتووخانەیە تا ئەو كاتە دەهێڵرێنەوە كە دادگا سزایان دەدات. دواتر دەگوازرێنەوە گرتووخانەكانی بەغدا و ناسریە چونكە لە كەركوكدا زیندانێكی گەورە و شیاو بە شوێنی سزادراوان نییە!\nخەدیجەی تەمەن ٦٢ ساڵان لە هەموویان گەورەترە. تۆمەتەكەی ئەم ژنە “ سەرۆك باندی لەشفرۆشی و رفاندنی كچانە بۆ ناو باندەكەی” خەدیجە زیاتر لە هەشت مانگە بەند كراوە و هێشتا دیار نییە كەی دادگایی دەكرێ. بەڵام بەر لەوەی خەمی سزادانەكەی خۆی بێ. پەرۆشی ئەوەیە هەواڵی خۆی بگەیەنێت بە تاقانە كوڕەكەی كە هێشتا نەیزانیوە دایكی لێرە بەندكراوە.\nیەكێكی تر لە بەندكراوەكانی ناو ئەم ژوورە، ژنێكە بەناوی ئاسیا كە تەمەنی ٣٨ ساڵانە وخەڵكی حەویجەیە. ئەو تۆمەتەی بەهۆیەوە دەستگیر كراوە “ سیخوڕیكردن بووە بۆ داعش” ئاسیا مێردەكەی داعش بووە و لە شەڕێكدا كوژراوە، دوای ئەوەی لەگەڵ منداڵەكانی دەگاتە كەركوك و لەلایەن پێشمەرگەوە پێشوازییان لێ دەكرێت. دواتر لە یەكێك لە كەمپەكاندا نیشتەجێ دەكرێن و هەر لەوێش لەلایەن هێزە ئەمنییەكانەوە دەستگیر دەكرێ.\nئەم ژنەیش دەیویست ئەوە بگەیەنێت بە براكەی كە لە زیندانە و هێشتا لە ژیاندا ماوە. بەڵام بەدرێژایی ئەو هەشت مانگەی لەم ژوورە زیندانیكراوە، نەیتوانیوە ئەو پەیامە بگەیەنێ.\nلە قوتابخانەوە بۆ زیندان.. ئەمە چارەنووسی ساكاری تەمەن ١٦ ساڵانە كە بچووكترینی ناو ئەم ژوورەیە. ساكار نۆ مانگە لێرە بەندكراوە بە تۆمەتی دزیكردن. ئێستا دەیەوێ چارەنووسی لە زیندان یەكلایی بێتەوەو بە ئاواتەوەیە جارێكی تر بچێتەوە ناو خێزانەكەی و دەڵێ: هەركە بەربووم، لەسەر جادە كلینێكس دەفرۆشم.\nبێجگە لەم تۆمەتبارانە، چەندین كچ و ژنی لەم ژوورەدا بەندكراون. تۆمەتی سەر ئەوان پیاوكوشتن بووە. پاسەوانێكی ئەم تۆمەتبارانە بۆ ماڵپەڕی مەكتوب و رۆژنامەی (هەواڵ) وتی: ئەوانەی بە تۆمەتی تیرۆر و كوشتن دەستگیر دەكرێن. لە هەموویان زووتر دادگایی دەكرێن و دەگوازرێنەوە بۆ گرتووخانەكانی بەغدا و ناسریە.\nئەو ژنانە لەژوورێكی ئەوەندە بچووكدا، هەموو جۆرە تۆمەتبارێكی تێدایە، بەڵام نە توێژەری كۆمەڵایەتی هەیە سەردانیان بكات، نە لە توانای ئیدارەی گرتووخانەكەشدایە جیایان بكاتەوە.\nجوان حەسەن سەرۆكی لیژنەی مافی ژنان و منداڵانە لە ئەنجومەنی پارێزگای كەركوك، دەڵێ لە نزیكەوە ئاگاداری رەوشی ئەو ژوورە هەن لە گرتووخانەی تەسفیرات، بەڵام چونكە گرتووخانەیەكی گەورەو شیاو نییە لە كەركوكدا، بە ناچاریی لەو شوێنەدا هەموویان كۆكراونەتەوە.\nجوان بۆ ماڵپەڕی مەكتوب و رۆژنامەی (هەواڵ) وتی:” ئەو گرتووخانەیە تەنیا شوێنی ژنانی تۆمەتباران نەبووە، بەڵكو هەندێجاریش ئەو ژنانەی لەلایەن بنەماڵەكانیانەوە هەڕەشەیان لێ دەكرێ، لەوێ داڵدە دەدرێن. كەركوك شەڵتەری داڵدەدانی تێدا نییە. جارجار ئەو بەشەی ژنان لە تەسفیراتمان بەكارهێناوە!”\nئاڵوگۆڕەكانی دوای ١٦ی ئۆكتۆبەری ٢٠١٧ كاریگەریشی هەبووە بۆ سەر گرتووخانەی تەسفیرات بە گشتی. چونكە بەرپرس و ئیدارەی گرتووخانەكە گۆڕاوە و كاروبارەكانی دادگاش سستی تێكەوتووە، ئەمە سەرباری ئەوەی سەردان وچاودێری رێكخراوە بیانیی و ناوخۆییەكان بۆ ئەم شوێنە زۆر كەمی كردووە.\n“خەڵك ئێستا زۆر بێزارەو هەست دەكات خۆی لەزیندانێكی گەورەدایە كە كەركوكە، بۆیە بیری لای زیندانە بچووكەكان نەماوە” سەرۆكی لیژنەی مافی ژنان و منداڵان لە ئەنجومەنی پارێزگای كەركوك وایوت.\nعەقید عامر بەڕێوبەری نوێی گرتن و گواستنەوەی كەركوك سەبارەت بە رەوشی ژنان لە گرتووخانەكەیاندا بۆ ماڵپەڕی مەكتوب وتی: “ خزمەتگوزاریی ئاسایش و تەندروستی پیشكەشی ئەو ئافرەتانە دەكرێ كە لای ئێمە بەندكراون. ئەوان سەلامەت و پارێزراون.”\nبەڵام عەقید عامر ئەوەی فەرامۆش كرد كە هەموو جۆرە تۆمەتبارێك لەناو ژوورێكی شەش مەتریدا كۆكراونەتەوە، كە ئەمە پێچەوانەی رێساكانی ناو زیندانە و پێویستە تۆمەتبارەكان بەگوێرەی مەترسی و زیانەكانی پۆلێن بكرێن و لە یەكتر جیا بكرێنەوە.\n 1294 جار بینراوه\n6/9/2018 2:55:50 AM


“گەمارۆ” لە بەشێکی نوێی گەڕانەوەدا – ڕۆژهەڵات تایمز\nئەمڕؤ ڕێکەوتی 30-07-2021 کاتژمێر 09:12\nلە بەشێکی نوێی گەڕانەوەدا ، بە یەک دەگەینەوە. ئەو جارە بە بیرەوەرییەکی جیاواز میوانی ئێوەی ئازیز دەبین.\nرەنگە ئەستەم بێ بۆ ئێمە گێڕانەوەی بەشێک لەو مێژووە. باس کردنی ئەو ھەنگاوانەی بوون بە شکستێکی گەورە بۆ جمھووری ئیسلامی ،ئەو ساڵانەی لە نێوان بەرگری و تەسلیم بوون دا مێژووی بەرگری نووسرایەوە. لەوەی چی رووی دا ،ھەروەھا پێشمەرگە چۆن توانی بەرامبەر بەو لشکرە“زۆرە لە کوردستان بەربەرەکانی بکات.\nھەر بۆ نموونە:لە سەر ئەو بیرەوەرییە! زۆر بیرم کردەوە چۆن بتوانین وەک خۆی بیگێڕینەوە.\nترسم نییە ،وەک خۆی ،وەک ئەوەی ڕووی دا ،\nدەست دەکەین بە گێڕانەوەی! پەلەم نییە.\nبا ئەوە بڵێم:\nنووسینی ئەو بیرەوەرییە ھاوکاتە لە گەڵ ٢٦ی سەرماوەز رۆژی پێشمەرگەی کوردستان. لەو رۆژەدا لە گەڵ ئێوە پیرۆزبایی دەکەین لە پارێزەرانی نیشتمان.\nھیچ دەربڕینێک ناتوانێ بگاتە باڵای پێشمەرگە سەختییەکانی ئەو ،شەونخوونییەکانی ھەر بە قسە خۆشە. پێشمەرگە نەدارترین مرۆڤ و لە ئەو پەڕی بێ ئیمکاناتی دا دەژی ،کەچی: بە عێززەتترین“ مرۆڤە. باری قوورس“ی خەبات لە سەر شان و جەستەی ئەوە.\nدوا قسە“مان ئەوە بێ: سەربووردەی ژان و مردن و شەوە زەنگ ئەو دەیزانێ ، کەس لە خۆی نەدارتر نییە ئەو قووربانی دەدا ، قووربانییەکی گەورە.\nلە سبەینێی ئازاد“یش دا ،پاڵەوان“ی لە بیر کراوی بەرچاوی ھەمووان دەبێ!\nلە ساڵەکانی ٧٠ ی ھەتاوی بەو لاوە ،رێژیم بە پێی سیاسەتێکی تازە بەشێک لە مۆڵگەو پێگەکانی کۆکردبوونەوە ،لە ناوخۆ دا دەرفەتی گەڕان و جووڵەی پێشمەرگانە زیاتر ببوو. ھێزی پێشمەرگە لە گەڵ ڕەچاو کردنی تاکتیکی ھێزەکانی جمھووری ئیسلامی“لە سەر بەرنامەکانی خۆی سوور بوو ،بە پارێزەوە چاوەدێری دۆخەکەی دەکرد. ھێزی پێشمەرگە شارەزا و لێھاتوو بوو لە گەڵ خۆ گوونجاندن لە گەڵ ھەموو شەرایتێک.\nساڵەکانی ٧٣ و٧٢-ھێزی گیارەنگ“\nو کومیتەی شارستانی سەردەشت ,بە ھێزێکی زۆری پێشمەرگە“ەوە لە ناوچەکانی سەردەشت“خەریکی چالاکی بووین.\nرێژیم“زۆر خۆی دەپاراست و جووڵەی ھێزەکانی زۆر سنووردار کردبوو. ئەو ساڵانە کار گەیشتە جێگایەک سەعات ١ی نیوەڕۆ کەمین“لە شوێنەکانی وەک: جادەی پیرانشار سەردەشت“ دابنرێتەوە ،کەچی: ھیچ شەڕ“ێک ڕوو نەدات!\nئەوەندە بەسە بڵێم: بۆ پایەگا“کانی خۆیان بە ماشێن“ی شەخسی کەل و پەل و خواردنیان دەنارد. لە بەرابەر ئەوە دا ،ھێزەکانی دوژمن ھەستیار بوون و لە رێگای مۆرەکانی خۆیان بە وردی بە دوای پێ“و شوێنی پێشمەرگە“ەوە بوون تا لەو جێگایەی خۆیان مەبەستیانە پێشمەرگە لە داو“بخەن.ئەو کارە زیاتر لە بەر ئەوە بوو رێژیم رایگەیاند بوو کە توانیویەتی ئەمنییەت“بۆ کوردستان بگەڕێنێتەوە.\nبۆ سەر بیرەوەرییەکە.\nدەقیق رەنگە ئێستا بۆم ڕوون نەبێ ھاوینی ساڵی ٧٤-بوو وابزانم! ھێزێکی زۆری پێشمەرگە بە فەرماندەیی حەمە نارستی“، پێک ھاتوو لە چەندین فەرماندەو پێشمەرگەی قارەمان لە گەڵ چەندین کادری ئازا لە کومیتەی شارستان و بەرپرس“ی کۆمیتە شارستان“کاک مستەفا مەولوودی“،بەرەو ناوچە وەڕێکەوتین. بۆ ھێزی گیارەنگ ھەر گەڕانەوەیەک بە بەشداری حەمە نارستی“لە خۆشترین گەشتەکانی ئێمە دەبوو.\nلەو ماوەدا سەردانی چەندین گوند“و شوێنی ناوچەمان کرد ،رەنگە کە بڵێم یەکێک لە خۆشترین جەولەکانی ئێمە بوو بە ناوچە دا زێدەڕۆییم نەکردبێ. ئێواران لە گەڵ شۆڕ بوونەوەی سێبەرەکان ،بزەی شادی بە رووخساری پێشمەرگەکانەوە دیار بوو. ھەر شەوێک شکاندنی شەکەتی چیاو چاوەروانی“یەکی درێژ بوو. لە گوندەکان“پێشوازی کەم وێنەی خەڵک و رەفتاری پڕ لە حەسرەتی ئەوان ،ببوو بە ئەوین“ی ئەو شەوانەی کە قەت بیرناچنەوە. ھەرچی ھێزەکانی دوژمن بوون بێدەنگ بوون ،ئەوەش دەرفەتێکی باش بوو بۆ کاری ھێزی پێشمەرگە. بە دەیان گوندی“ناوچە پشێوازیان کرد لە ئێمە. شەوانە لە نێو باوشی پڕ لە میھرەبانی خەڵکی خۆمان دا بووین کەس ھەستی بە ماندوویەتی نەدەکرد.ھەر لە پەنا شاری سەردەشت“تا درێژ بوونەوە بە گوندەکان“ی نزیک جادە“ی پیرانشار سەردەشت“و دم چۆمی کەڵوێ“. بوونی بەرپرسی کومیتەی شارستان و بینینی خەڵک لە نزیکەوە یەکێکی دیکە لە سوودەکانی ئەو گەشتە بوو. ئەوەی شایانی باس بێت لە زۆر شوێن ھەر لە پەنا گوندەکان“دەماینەوە ،زۆر جار خواردن لە نێو دێیەکان“ساز دەکراو بۆ ئێمە دەھات.\nدیارە ئێمە ھەر وامان بە سەلاح دەزانی کە لە نێو گوندەکان“نەمێنینەوە تا کاتی رووداو یا پێشھاتێک باشتر بتوانین خۆمان رێک بخەین و ھێزی وەڵام دانەوەن خێرا بێت.\nئەوە بوو شەوێک خۆمان گەیاندە نزیک گوندی“بەردەسوور“ شەوێکی ھاوینی گەرم بوو بە درەنگەوە گەیشتین ،ھەر لە پشت ماڵان و لە نێو باخێک“لێی ماینەوە. بەو پێیە بۆ بەیانی بەشێک لە خەڵک ئێمەی دەدیت ئەوە نەبوو بە نەھێنی مابینەوە. بۆ نیوەڕۆ خواردن لە نێو دێ“ساز کرابوو بۆ پێشمەرگەکان کە دیارە ژمارەی ئێمە زۆر بوو. بۆ نیوەڕۆ(برینج و تەماتە) بە مەنجەڵی“گەورە گەیشت ،جێگاتان خاڵی خواردنێکی گەرم و بە لەززەت.\nنان خواردن تەواو بوو ،لە ژێر سێبەرەکان درێژ ببووین. کات بەرەو ١٢ ی نیوەڕۆ شتێک خوارتر بوو.\nمن درێژ ببووم بیرم بۆ ھیچ نەدەچوو! لە پڕ کاک حەمە نارستی بانگی کردم…\nکە بە شل و شەوێقی رۆیشتم ھاواری کرد بە پەلە! کە گەیشتم دوو کەس لای بوون! وا دیار بوو ،ئەوان یا لە سەردەشت“گەڕابوونەوە یا ھەر لە گوندی ئاغەڵان“ڕا ھاتبوون ، ھەواڵی ھاتنی ھێزێکی زۆری دوژمن“یان بۆ ھێنابووین ،باسی ئەوەشیان کرد بوو کە ئەو ھێزە“بە چەندین ماشێن“لە گوندی ئاغەڵان“یش دەرچوون ئیدی لێرەوە ئەوان نەیان دەزانی ئاخۆ ئەو ھێزە زۆرەی رێژیم بەرەو کوێ دەچێت. کاک حەمە گووتی: بە پەلە خۆتان ببەستن و تیم“ێک بەو بنارەی دا بە زوویی خۆتان بگەیەننە ئەو پایەگا“کۆنەی!..بەڵێ: لە لای رۆژھەڵاتی گوند“شوێنێک ھەیە بە نێوی باسکی خەزێنەی“لەو رشتە باسکە کە لە بەرزاییەک لە نێوان گوندی کۆدەڵێ“و بەرەدسوور دێتە خوار.\nشوێنەکە زۆر ھەڵدێرە لە ھێندێک شوێن رۆیشتن پێیدا زەحمەتە.دەی بە پەلە تیم“ێک خۆمان بەست بەر لە وەڕێکەوتین بانگی کردین گوتی:عەلی ،بە ھیچ جۆر ناچنە نێو مۆڵگە کۆنەکە نەکا مین“گووزاری کرابێ!\nگوورج تیم“ێک وەڕێکەوتین ، لەوانەی بیرم ماون. مەحمەدە سوورە ،تۆفیق مارەغانی ،سەید قادر ،مەحموود قەلەرەشی ،ساڵح قەلەرەشی.ناوەکانی دیکە رەنگە بۆم زەحمەت بێت! ئەوەندە دەزانم ٦“کەس بووین.\nبە پەلە ھەر بە نێو گوند“دا رۆیشتین خەڵک چاوی لە ئێمە دەکرد ،دەیانزانی شتێکی تازە ھەیە.ئەوەندە بە پڕتاو بووین(دووربین“ەکەم لە بیر کرد! بانگ“یان کردین دووربین“و لە بیر کرد!\nدوای وەرگرتنی دووربین“کەوتینە رێگا.\nمەئموورییەتی ئەو دەستە ئەوە بوو کە لەو شوێنەوە بە دووربین“چاوەدێری ناوچەکەو ئەو ھێزە“زۆرە بکەین کە ھاتووە.\nئەوانە راستی مێژوویەک“ن ،کە تەمەن لە(جوغرافیا)یەکی گەمارۆ دراو دا بە برسییەتی بە نەبوونی بۆی توایەوە.\nئێمە لە یەکتر زۆر نزیک بووین. ئێستا نزیکەی ٥٠ کەس یا زیاتر لە ھێزەکانی دوژمن گەیشتوونە نێو پایەگا“ تەنیا شتێک کەمێک بۆتە ھۆی دڵنیایی زیاتر بۆ ئێمە، ئەوەیە: بەر لەوەی شتێک ڕوو بدات کەوتووینەوە سەر یەک و توانیونە خۆمان پەنا بدەین ،ئیدی لە سەر ئەوەش ساخ بووینەوە کە بە ھیچ جۆرێک لە کاتی رووداوی نەخوازراودا دەرفەت بە دوژمن نادەین،پێشمەرگانە شەڕ“ێک دەکەین کە بە بەرچاوی خەڵک و ھاوسەنگەرانی خۆمان جێگای شانازی بین.\nرەنگە سەعات ١/٥ یەک و نیو“,بێت. بۆ ئێمەش ڕوون نییە چی ڕوو دەدات تا گەیشتن بە ئێوارە درەنگان و ئەوەی کە دەبێ تاریک دا بێت ،لە راستی دا بۆ تاریک داھاتن زیاتر لە شەش سەعاتی کات دەویست.\nنازانم مەودای ئێمە ٦-میتر بوو یا زیاتر یا کەمتر لە گەڵ دوژمن. لەو چەند دەوەنە دا خۆمان حەشار دا ،تفەنگ“لە دەست دا ،دەست لە سەر ماشە“چاوەروان ماینەوە…ئەوەی زۆرتر بوو بە ھۆی نیگەرانی ئێمە ئەو فشارە زۆرە بوو کە بە ھۆی خرابی شوێنەکە ئێمەی ئازار دەدا ،چاو لێ بکەن ! تۆ ھەتا نەتوانی بکۆخی“قسە بکەی جووڵە نەدەکرا دەبوا دەوەنەکان“تکان-یان نەبێ.\nئەوە بوو چارەنووسی ئەو پێشمەرگانە.


📅 23-05-2015 رێکەوت و رووداو (کڕۆنۆلۆژیا)\n📅 کاتی تۆمارکردن May 23 2015 10:51AM\n👁 ئەم بابەتە 10,438 جار بینراوە\nباشووری کوردستان - شاعیر و نوسەر، کەریم شارەزا شە [ زۆرتر... 👁] ✖ ✖ 1 1 ✔ 99% ✍ هـ.ب. 23-5-2015 10:51:21\n📕 ئەفسانە لە شیعری هاوچەرخی کوردیدا پەڕتووکخانە\n👁 ئەم بابەتە 7,123 جار بینراوە\nکەریم شارەزا هەولێر-2005 [ زۆرتر... 👁] ✖ ✖ ✖ 0 0 ✖ 58% ✍ ب.ج. 31-3-2014 0:40:07\n📕 دیوانی شارەزا پەڕتووکخانە\n📅 کاتی تۆمارکردن Oct 1 2016 12:26AM\n👁 ئەم بابەتە 11,726 جار بینراوە\nديوانی شارەزا کەریم مستەفا حەوێزی چاپی یەکەم 20 [ زۆرتر... 👁] 📕 ✖ 0 1 ✔ 99% ✍ هـ.ب. 1-10-2016 0:26:28\n📕 ساغکردنەوەی هەندێ گیروگرفتی شیعرەکانی حاجی قادری کۆیی پەڕتووکخانە\nکەریم شارەزا کۆری زانیاری کورد بەغداد-1984 [ زۆرتر... 👁] ✖ ✖ ✖ 0 0 ✖ 58% ✍ ب.ج. 31-3-2014 0:40:07\n📕 مەقامەکانی سێوەی هونەرمەندی کورد پەڕتووکخانە\nکەریم شارەزا بەغداد-1982 [ زۆرتر... 👁] ✖ ✖ ✖ 0 0 ✔ 60% ✍ ب.ج. 31-3-2014 0:40:07\n📕 مەقامەکانی سێوەی هونەرمەندی کورد لە تەرازووی رەسەنایەتیدا پەڕتووکخانە\n📅 کاتی تۆمارکردن Jul 28 2013 10:31PM\nنووسینی: کەریم شارەزا لە بڵاوکراوەکانی ئەمیندارێت [ زۆرتر... 👁] 📕 ✖ 0 0 ✔ 99% ✍ هـ.ب. 28-7-2013 22:31:39\n📕 نالی و زمانی ئەدەبی یەکگرتووی کوردی پەڕتووکخانە\nکەریم شارەزا بەغداد-1984 [ زۆرتر... 👁] ✖ ✖ ✖ 0 1 ✔ 60% ✍ ب.ج. 31-3-2014 0:40:07\n📕 کۆيە لەڕەوتی شارستانيەتدا پەڕتووکخانە\n📅 کاتی تۆمارکردن Jun 13 2018 7:50AM\nکۆيە لە رەوتی شارستانيەتدا نوسەران: کەريم شارەزا [ زۆرتر... 👁] ✖ ✖ 0 1 ✔ 93% ✍ ئـ.ئـ. 13-6-2018 7:50:40\n📕 کۆیە و شاعیرانی: بەرگی 2 پەڕتووکخانە\n👁 ئەم بابەتە 10,235 جار بینراوە\nکەریم شارەزا؛ کۆیە 2013 [ زۆرتر... 👁] ✖ ✖ 0 0 ✔ 64% ✍ هـ.ب. 10-6-2012 16:51:49


ڕوڵوو ژەنیٛ دلیٛ فەرهەنگوو هەورامانیەنە – هەورامان\nیانە ویر ڕوڵوو ژەنیٛ دلیٛ فەرهەنگوو هەورامانیەنە\nنویسەرە: شەهلا فەتحی\nبێ شک تاریخوو هەر نەتەویوی نیشاندەروو فەرهەنگوو ئا نەتەوەیەنە و کرد٘ەوەو هەر کەسیوی جە ڕخنەو فەرهەنگی دوور نیا. ڕوڵوو فەرهەنگی ژەنا پێسەو نیمەو کۆمەڵگای حەتم ئەگەر فرەتەر جە پیای نەبۆ کەمتەر نیا. هەر چن ژەنی سەردەموو تاریخیەو تا ئیسە فرەتەر یانەنە ڕوڵوو وێشا پێسەو ئەوەڵین مامۆسایا جە پەروەردەو زاروڵانە بەرد٘ەنشا ڕاوە، بەڵام بە شێویوی غیر مستقیم پێسەو ژەنا هەورامانی بە باخداری، حەیوان وەی کەرد٘ەی و کڵاش چنیەی کۆمەکشا کەرد٘ەن بە ئێقتسادوو خانەوادەی و کۆمەڵگایشا. جە وەڵاتەکا تەریچەنە بە پاو فەرهەنگوو وەڵاتەکاشا هەر پاسە بیەن. ئینە نیشانە مد٘و گرد٘ دەورێوەنە ژەنی ڕوڵی فەرهەنگیش بیەن هەرچن ڕوڵەکەش بە بۆنەو حاکم بیەی پیا سالاریەو پەراوێزەنە بیەبۆ. بەڵام دنیاو ئارۆیەنە ژەنی بە داوا کەرد٘ەو مافی وەراوەر چەنی پیایا هۆرستێنەو ئێتر بە بەرد٘ەی ڕاوەو چن دانێ ڕوڵە فەرهەنگیا ئاد٘یچ پەراوێزەنە نمەتاوۆ نیازەکاو وێش و کۆمەڵگایش ڕێکێ وزۆ.\nژەنی، فەرهەنگ، خانەوادە، کۆمەڵگا، ئێقتساد و سیاسەت.\nچا ڕوەو دنیا دەسش پەنە کەرد٘ەن تا ئیسە ژەن و پیا تاوانشا کۆرە ڕاکاو تاریخی شان بە شانوو یۆی ویەرنا و ویەرد٘یو مەنۆوە، خاس یا خراب بازا جیا پەیما!\nژیوای ژەن و پیای لاو یویەنە بیەن و هیچ کۆمەڵگایێو شک نمەبەرمێ بە بێ یۆ چا دوەیە تاوابۆش هەنگامە هۆر گێرۆ!\nکێشەی فەرهەنگی ژەنا هەورامانەنە پێسەو فرەو کێشەکا تەری ئی دەگا پەی ئەو دەگای و ئی شار پەی ئەو شاری،تا ڕادێو کەم و زیاد٘ش بیەن بەڵام پێسەو پڕۆسیوی “فیزیکی” کە ڕەوتوو تەکمێڵ بیەیش پیمابۆ، متاومێ واچمێ ویەرد٘ەنە تا ئیسە فرەو وەڵاتەکانە پێسەو یۆی بیەن ! هەر پێسەو گەورە بیەی زاڕوڵەی، کە پلەکا یۆیۆ ویارنۆ تا باڵغ بۆ!\nبەڵام ئەگەر پێسەو پڕۆسیوی مەدەنی تەماشەش کەرمێ، نمەتاومێ پا وینگاوە بد٘یەیمێش پۆرە! چوون بڕێو وەڵاتێنە ڕوو بە گەشە ملا و بڕێو وەڵاتێ تەریچەنە هەڵای زاڕوڵەیەنە مەنێنێوە!\nدرۆسا گردیما ئینایمێ یەک قۆناغی زەمانیەنە بەڵام بە پاو ویروو حاکمە دەسەڵاتدارەکا و مەیلوو نەتەوەکا بە وەڵکەوتەی و دەس کێشای جە بڕێو سۆنەتە دەس و پا گیرا و تەرسی جە وەراوەری چەنی دنیای تازێ ئێمە هەڵای نەتاوانما دەس کێشمێرە پەی لێوانیوی کە ئاویش ئینا چەنە تا بەرزش کەرمێوە و تەژنایما پەنەش کۆشمێ!! نەکای بڤە بۆ و ئێمە نەزانمێ!\nئەگر وینمێ ژەنی بڕێو وەڵاتێنە وەڵکەوتێنێ و ڕوڵی فەرهەنگی و ئێقتسادی و سیاسیشا هەن پاسە نەزانمێ ئامان وەرەو پەیشا و کەوتەن وەرشاوە! حەتم پاسە نەبیەن و نیا! بەڵکووم یاوای بە زانایی و ئاگاهی و داوا کەرد٘ەی مافی گەلەشێر کریایشا بیەن تا یاونەینێش ئا پلە!\nئیتر با ئینە مەنۆ کە چی ڕاینە چن تاوانێ و چن گیانێشا دای با! ئینەی بزانمێ کە ئی کارێ بە تاکە کەسی و ئەرەنیشتەی و خەفەت وارد٘ەی و وێ کۆشتەی درۆسێ نەبیێنێ! بەڵکووم بە هەرمانەی گردگیرە و داوا کەرد٘ەی و مدرامان و هەوڵ وەشێ کریەینێ!\nپێسەو سەبت کەرد٘ەو ڕۆ جەهانی هەشتوو مارسی بە نامێ ڕۆ ژەنێ کێ پەی فرە بیەی حەق دەسی و شێوازوو هەرمانێ وەراوەرێ چەنی پیایا جە ساڵەو 1875 دەسش پەنە کەرد٘ و تا ساڵەو1977(ز) ئێدامەش بی ! یانێو تەقریبەن نزیکوو قەڕنێوە درێژەش بی تا تاواشا قسێ وێشا سەلەمنا و شەرایتشا خاستەر کەرا.\nبەڵام وەڵاتوو وێما هەورامانەنە کەمتەر جە پەنجا ساڵان تازە ئی جم و جوڵەکەوتەن ڕا و ئینە بیەن گرێفتێو کە چەنی کریۆ ژەن و پیا ئاننە ژیوایشا پەیوەنیش هەن بەیۆیوە و لانیکەم بە بێ یەکتری هەر دوێ فەلەجێنێ. بە قەوڵووعەرەبی یۆشا بۆ مالکوو ئەوشا بۆ مملووک…!\nچەنی کریۆ هەر دوێ پێوەرە هەوڵ دا پەی ژیوایشا و یۆشا سەهمش بۆ ئەوشا هیچش نەبۆ؟\nچەنی کریۆ کومەڵگای مەدەنی یۆشا ئەسڵ حێساب کەرۆ و ئەو یۆکەیشا فەرع بنیۆرە…؟\nو هەزاران چەنیێ تەرە…!\nگرد٘ وەڵاتێوەنە ژەنی و هەر پاسە ژەنێ هەورامانی بە کەڵک گێرتەی جە چن بەشا متاوا ڕوڵی فەرهەنگی وێشا بەرا ڕاوە\nپەی ئانەی یۆیۆ ئی بەشا شی کەرمێوە مشیۆم چەمێو وزمێ ویەرد٘ەیما و ئی ڕوڵا ئەوەڵ جەهانەنە دماوە ئێرانەنە و دماجار هەورامانەنە تەماشە کەرمێ!\nئەوەڵین ڕوڵی فەرهەنگی جە سەردەموو ژیوایەو جە ژەناوە دەسش پەنە کەرد٘ەن!\nجە دەورەکاو وەڵێ تاریخیەنە ماینێ بە بۆنەو زایشاوە هێزوو زاڵوو کۆمەڵگای بیێنێ و سەروو زەمینیەو حکوومەتشا کەرد٘ەن! کۆمەڵگاو بەشەری قەبیلەای بیەن و ژەن سالار! خود٘اکێچشا بە پاو ئا مۆجەسەما کە چا زەمانەنە مەنێنێوە نیشانە مد٘ا ماینێ بیێنێ!\nخود٘اکێ پێسەو: “ناتا”(نەنە) ، “آتنا”،”گاتا” ” تیامات”، “آناهیتا”، “فمسس″ وچن دانێتەریچ. ئەرک و تەربیەت و پەروەردە کەرد٘ەو زاڕوڵا کە وێش یۆ جە بنەرەتیتەرین هەرمانە فەرهەنگیەکان و تاومێ واچمێ فرەو کارە فەرهەنگیەکا چادێ سەرچەمە گێرا سەروو شانەو مایناوە بیەن!\nپیا فرەتەر سەیاد٘ بیەن و ساعبی لوان و شەوێ ئامانەو و دەرفەتش نەبیەن وێش کۆمەڵگانە برمانۆ!\nئەوەڵین ئەساتیرێ شەرقوو باستانیەنە دلێ ئەفسانەکاو سوومریەنە جە حەوای بە نامێ” ژەنێ- فەرمانرەواو ژیوای” نامێ بەرا.\nزوانی عبریەنە(تەوراتەنە) نامێ حەوای تەقریبەن بە ماناو ” ژەنێوێ کە حەیاتش وەش کەرد٘ەن” کەڵکش چەنە گیریان!\nئینە کە ژەنی وەڵێ تاریخیەنە چن یاگێ بەرزەو نامێوە وەشش بیێنە چا چێوا مەنێنێوە دیارا!\nهەر پاسە واتما ڕوڵێو پێسەو گەورەکەردەی و تەربیەتوو زاروڵەی کە بنەڕەتوو سیستموو پەروەردەیا دەسوو ژەناوە بیەن وەڵێ ئانەی زارۆڵە بلۆ فێرگا یا هەر وەڵێ ئانەی فێرگا وەش کریو چیروو دەسوو ژەنانە ئی کارە کریان .\nبە داخەوە وەختێ فێرگا و دانژگا وەشێ کریا تەنیا کەسانێو سیستموو پەروەردەیەنە یاگێشا نەبیەو ژەنی بێنێ! چوون خانەوادەکێ یا پاسە واچمێ پیاکێ فەقەت بە چەموو جنسیەتی تەماشەو ژەنێ کەرێنێ نە کەسێو کە تەربیەت و گەورە کەرد٘ەی زاڕوڵەی ئینا کوڵێشەو و ئەندامێو جە کۆمەلگایا…!\nقەتعەن هەر کۆمەڵگایو ژەنیش دما کەوتێ بیێبا فرەو ٘ چێوەکا تەریچەنە دما کەوتە بیەن! چوون بنەڕەتوو تەربیەتیوی کە ئینا دەسوو ژەنێ بێسەوادێشەو دیوارەکێش پەترووکیاینێ و وەرگەو تەنانەت وارانیویچ نمەگێرا!\nیۆتر چا کارا ژەنی کەرد٘ەنش نەزم و ئێنزبات و تەمیسی بیەن کە ئاد٘یچ بنەڕەتو سیستمو بێهداشتی تاکی و بێهداشتی کومڵگایین! کە وێش چن دانێ بنکێ وەشێ کەرۆ!\nکاروو تیمار کەردەی و پەرستاری و لاونایەو نەوەشیناو زەخمیا فرەتەر کوڵێ ژەناوە بیەن! ئاد٘یچ وێش بنەڕەتوو بهداشتی ڕەوانی و جەسەیا!\nئیجا چوون ژەنی یانەنە ئێ کارێشە بە بێ هیچ وەرچەمێو کەرد٘ێنێ نەکەوتێنێ وەروو چەماوە!\nئی کارێ تەقریبەن گرد٘ وەڵاتێوەنە ژەنا بەرد٘ێنێ ڕاوە و هەر پاسەیچ ژەنا هەورامانەنە گێرە فەتەریچ!\n2_ڕوڵوو ژنێ کۆمەڵگانە\nبە داخەوە چا ڕۆەو تاریخ نویسیان و پیا سالاری دەسش پەنە کەرد و ئا خاتوونێ کە وەڵێ تاریخیەنە بە فەرمانرەوایو ژیوای نامێشا چەنە بەرێنێ ئیسە تەنانەت ئیجازەشا نەبێ کومەڵگانە وێشا برمانا و یەکسەرە لواینە یانەو ئاشپەزخانە!\nوەختێو دەورەو کشاوەرزی دەسش پەنە کەرد٘ پیا ئێتر کەمتەر لوێ پەی سیادی و کومەڵگانە مەنێوە. پیا بە بۆنەو نەبیەیش کومەڵگانە وێش دماکەوتە زانێ پەی ئانەیە وێش برمانۆ هەرمانەو ژەنێ گوڵانێ کەرێوە و کارەکاش بێ بایێخ نیشانە دێ.\nتا تەقریبەن قەڕنێو چیوەڵ کە ژەنی هایشا بیەو پەی بە دەس ئاوردەو مافیشا دەنگێشا بەرزێ کەردێوە تا لانیکەم بڕێو وەڵاتێنە تاواشا وێشا پێسەو کەسیوی ساحیب ئێختیار و ئێرادە برمانا.\nبێ شک ئەگەر ژەنی وێش و مافش کۆمەڵگانە خاس بژناسۆ تاوو هەنگامێ گەورێ پەی وەڵکەوتەی فەرهەنگی هۆر گێرۆ!\nهەر پاسە ئاماروو مۆشارێکەت و ڕوڵوو ژەنا چی پەنجا ساڵە ویەرد٘ەنە نیشانە مد٘و ژەنی چن تاوانشا چی ماوەنە وێشا وزانە ڕۆخانەو وەڵکەوتەی هەر چن دەسڵاتی حکوومەتیچ فرە پەشتوو سەرەیشاوە نەبیەبۆ!\nئاماروو مۆشارەکەتوو ژەنا دانژگاکانە نیشانە مد٘ۆ ساڵەو 1350 ، 21/5 درسەدێ بەشدار بیەکا ژەنی بیێنێ و ئێ ئامارە ساڵەو 1397 یاوان 59/24 دەرسەدێ کە جە پیاکا فرەتەرا. کە ئینە باز نیشانە مد٘ۆ ژەنی ڕوڵێ تازێ کۆمەڵگایێشا پەی وێشا هەور چەنیێنێ کە وەڵکەوتەی فەرهەنگی و سەر کەوتەی مافەکاشا ئینا شۆنیشەو.\n3_ ڕوڵی ئێقتسادی\nهەر پاسە ژەنی ئەگەر ڕوڵی ئیقتسادیش بۆ لانیکەم وێش چیروو چەترەو حمایەتی پیایەنە کە باییسو کزی و وابەستگی ژەنێ بە پیای بۆ سەروو وێشەو لا بەرو، هەر ئی خاڵێ بۆ بە نوونگەو ئانەیە کە پیا بە ویش ئێجازە دۆ چن هەمسەری وەش کەرۆ و زەعفی جسمی و بێدەسەڵاتی ماڵی ژەنێ کەرۆ دەسینەو پاشێل کەرد٘ەو هەست و ڕۆح و ڕەوانیش! ژەنی ئەگەر ڕوڵی ئیقتسادیش کومەڵگانە بۆ تاوو پێسەو پیای جە دوێ خاڵا سروەت و قۆدرەتی پەی هاگاە کەردەی ژەنا کەڵک گێرۆ.\nپەی ڕاوە بەرد٘ەو ئی کاریە بە ڕێک وستەی و ئەرەمەرزنای ان جی ئۆکا و ئاشنا کەردەی ژەنا چەنی مافی پاشێل کریایشا و ئەژناسنای ویروو باوەریشا بە تەماموو دنیای و سەلەمنای ئی حەقیقەتەیە کە ژەنێچ مشیۆم مافی وەراوەر چەنی پیایش بۆ، دەسەڵات و هێزوو وێشا نیشانە بد٘ا. ئینە ڕێک نمگنۆ مەگر ژەنی وێش پلەی ئەوەڵەنە باوەر کەرۆ شایستێنەو و مافش چەنی پیای وەراوەرا.\nچێوێو کە فرە یاگێ سەرنجیەنە ئانەنە کە ئیسە جەهانەنە 48/7 دەرسەدێ ژەنا ڕوڵی ئێقتسادیشا هەن بەڵام بە داخەوە پاسە کە مشیۆم پاشا هۆر نگێرتەن پەی ئاشکرا کەرد٘ەی مافە ئەوەشاریاکاشا ! ئی ئامارە “ئێرانەنە” 16/8دەرسەد٘ێن کە تەنانەت جە وەڵاتەکاو “عراقی” و “پاکستانی” کەمتەرا!\nهەورمانیچەنە هەر چن ژەنی تا تەقریبەن پەنجا ساڵێ چێوەڵتەر ڕوڵی ئێقتسادیشا، حەیوان وەی کەرد٘ەی ، کڵاش چنیەی و باخ داری بیەن و ئاقیبەت قەران نەلانەنە باخەڵەشا. بەڵام ئا خاتوونێ کە قۆدرەت یا سەروەتێوشا بیەبۆ پێسەو: خاتوو “ئادادێ “کە دەورەو ئەشکانیەکانە سۆڵتانە بیێنە و هەر پاسە بڕێو خاتوونێ تەرێچ جە ساڵەکاو 442 ه.ق تا زەمانوو شای پەهلەوی سۆڵتانیشا کەردەن پێسەو خاتوو “هوریزادێ” کە سۆڵتانەو مەنتەقەو هەورامنوو ڕزاو و شامیانی بیێنە یا خاتوو “منیرە” سۆڵتانە کە هەورامانوو لهونەیەنە بیێنە. ئینە نیشانە مد٘و ژەنی هەورامانیچ پێسەو ماباقی وەڵاتەکاتەری بە یاوای بە قۆدرەتی و سروەتی تاوانشا وێشا برمانا و ئەگەر سەرتەر جە پیایا نەبیێبا قەتعەن کەمتەرێ نەبیێنێ! یا خاتوو “جەهان ئارا” کە شاعێرە بیێنە و تاوانش کاری فەرهەنگی کەرۆ حەتمتا وەنە بۆ خانوادێوەنە بیێنە کە سەتحیوو قۆدرەتوو ماڵیش سەرەو بیەن.بە واتەو ئی نموونا تاومێ واچمێ ژەنی تا وێش ئیستقلالی ماڵیش نەبۆ نمەتاوو کاریوی فەرهەنگی کە شایستەو دنیای تازێ بۆ بەرۆش ڕاوە.\nڕوڵی سیاسی یانێ یاوای بە دەسەڵات . دەسەڵاتێو کە تا یاگێوە فرێ متاوی پەنەش دەسەنازەکا لابەری و بە وەش کەرد٘ە و بەر وستەی قانوونە شایستەکا کە مافوو ژەنێ دلێشانە ڕاش بیێبۆوە بلۆ وەرەو . گێرە ئەگەر حکوومەتەکێ کە پیا سالارێ بیێنێ دڵشا پەووە بیە زووتەر تاوێنێ ئی کێشەیە چارەسەر کەرا! بەڵام نەکەرد٘ەنشا و تەنانەت وەرگیریچشا کەرد٘ەن! چی؟ چوون حکوومەت کەردەی بە نیمێو جە خەڵکی کە بێ سەواد٘ و بێ دەسڵاتا (ژەنی) فرە ڕەحەت ترا!\nهەمباز چێگە میاومێ ئی نەتیجەیە کە ژەنێ مشیۆم زانست و ئاگاهی و دانش و ڕوی فێرە بۆ تا تاوۆ ، ئەوەڵەن ؛ یاگێ وێش بێزۆوە و وێش بژناسۆ و دماو ئانەی بە ئاگاهی و زانایی وێش بژناسنۆ بە عاڵەمی. چوون ئینە کە بە قسێ و دەسی هاڵی گەرەکش بۆ وێش برمانۆ نمەکریۆ.و چی ڕانە مشۆم ئەوەڵەن گەرەکش بۆ دماوە پا هۆر گێرۆ عەزمش جەزم کەرۆ تا پلەکانەکاو وەڵکەوتەی یۆیۆ هۆروەزو. متاومێ واچمێ ژەنی هەورامانیچ چن ساڵی ویەرد٘ەنە هەر ئا کارشە کەرد٘ەن . کە بە ویس ساڵی ڕایێوە پەنجا ساڵێشا پیماینە ! درۆسا دێر هایما بیەنەو بەڵام مشیۆم بە دەرس وانای و دانژگای لوای و شەو نەوتەی شەوە و ڕۆی تاریکوو تەمەنیما کە تاریخی بڕیەن باڵایمارە ڕۆشن کەرمێوە.\nئامارێو کە هەن نیشانە مد٘و ڕوڵی سیاسی ژەنا جەهانەنە بەینوو 193 وەڵاتانە فەقەت 16 ژەنی ڕییسێ حکوومەتی یا ڕەییسێ دەوڵەتیەنێ!\nبەڵام “ئیران” دلێ ئی 193 وەڵاتیەنە پلەو 177 یش هەن! ئینە جە حاڵیوا کە “ئەفغانستان”ێو کە ئێمە دڵما سۆچو پەیش و بەزەیما مەی ئەوزاعوو ژەناشەرە 54 رۆمینا تەنانەت جە “ئیسراییل”یچ ئینا سەرتەرەو! ئی ئامارە هەر پاسە بەشوو ڕوڵی ئێقتسادیەنە باس کریا هەورامانەنە متاومێ واچمێ زەمانوو وێشەنە مایەو شانازی بیەن! چوون ئیمەیچ ژەنی دەسەڵات دارێ و حاکمێما هەورامانەنە کەمێ نەبیێنێ. هەرچن گاهەز کەم حکوومەتشا کەرد٘ە بۆ بەڵام نیشانە مد٘و ئەگەر زانایی و دەسڵات پێوەرە بیێبا ویەرد٘ەیچەنە تاوانشا ژەنی بیاونا ئا یاگێ کە شایستگیش بیەن.گێرە ئەگەر هەر دوێما چی زەمانەنە با، کۆمڵگاما زووتەر میاوو ئا یاگێ کە شایستەشا.و ڕایوە کە چاوەڵی بە بێ بەشداری ژەنا سەد٘ ساڵێ ئیجا پیمێنمێش ئیسە بە بیەیشا یەک شەوە کە نا بەڵام بێ شەک ماویوی کەمەنە پیممێش!\nبە ئێشارە کەرد٘ەی پا خاڵا سەرەو باسشا کریا ژەنی تاوا دنیای تازێنە ڕوڵی فەرهەنگی وێشا کە بە نەزەرەو من شامڵوو هەر چوار خاڵەکەی بۆ بەرا ڕاوە.\nخانەوادە، کومەلگا، ئێقساد و سیاسەت. ئیسە هەر کام چی بەشا هۆر چنا مۆهێم نیا. گرێنگ ئانەنە هەر بەشێوەنە کە هەرمانە کەرا بە زانایی و ئاگاهی و ویری سەردەمیانە بلا ڕاوە تا نمەنا جیا و وێشا یاونا پا قەتاریە کەوتەن ڕا ڕۆوەو دنیای تازێ کە وەراوەری مافوو ژەن و پیای مشیۆم ئەوڵین ئیستگاش بۆ تا پێوەرە دەس بنیا دەسوو یۆی و ئێتر نە ئیستگای پیا سالاریەنە وەزارە و نە ئیستگای ژەن سالاریەنە. بنیشا تا یاوا ئیستگاو مردۆم سالاری و ئاوەختە کەڵەکەکێ ژیوایشا پێوەرە هۆر چناوە.\n– سیبرت الیسە (۱۳۷۹)زن در شرق باستان رقیە بهزادی ، تهران : پژوهندە\n-احمدی خراسانی نوشین (۱۳۸۲) زنان زیر سایەی پدرخواندەها تهران نشر:توسعە\n-هاجری عبدالرسول(۱۳۸۲)؛فمنیسم جهانی و چالشهای روبرو، قم بوستان کتاب\n-زندی پور اسفدیار(۱۳۸۳) زنان و تبعیض ، تبعیض جسمی و افسانەی فرصتهای برابر، تهران : گل آذین\n– فریدمن جین(۲۰۰۱)فیمینیزم فرشید شریفی،هولیر: خانه ی وه رگێران\n-پژوهشکده ی علوم اسلامی امام صادق(۱۳۹۱) نقش سیاسی- اجتماعی زنان در تاریخ معاصر ایران، پژوهشکده ی علوم اسلامی .\n– ارکانی فرهاد، مقاله ، خدایان از چه زمانی مذکر شدند، اینترنت\n– فروزندە جعفرزادە ، مجموعە مقالات. نقش اقتصادی زنان در جامعه و خانواده، اینترنت\n-نقش فرهنگی و مدیریتی زنان در جامعه، باشگاه خبرنگاران، اینترنت\n-نقش سیاسی زنان در جهان، BBC NEWS، اینترنت\n– نقش زنان در اقتصاد، ایرنا، اینترنت\nنویسیای وەڵین خەریک، خجڵ\nنویسیای دمایین نیگاریٛوی چل هەزار ساڵەو مەڕیٛو ئوروپای و زانشتو هەسارەشناسی باستانی


چالاکێکی مەدەنی خەڵکی مەریوان ئازاد کرا\n"مێهرەبان کشاوەرزی" چالاکی مەدەنی خەڵکی شاری مەریوان دانیشتووی تاران پاش گوزەراندنی زیاتر لە مانگێک لە زیندان ئازادکرا.\nئاسۆی ڕۆژهەڵات/ "مێهرەبان کشاوەرزی" چالاکی مەدەنی خەڵکی شاری مەریوان دانیشتووی تاران دوای تێپەڕ بوونی ٤٠ڕۆژ لە حوکمی سێ مانگەی زیندانەکەی و هەرەوەها حسێب کردنی ماوەی دەستبەرسەربوونی، ڕۆژی یەکشەممە ڕێکەوتی ٦ی ڕەزبەری ١٣٩٩ی هەتاوی ئازاد کرا.\nناوبراو ڕۆژی چوارشەممە ڕێکەوتی ٢٩گەلاوێژی ١٣٩٩ی هەتاوی، دوای بانگ کردنی لە دەزگای دادی ئەوین زیندانی کراوە و حوکمی ٣مانگ زیندانی بەسەردا سەپاوە و پاشان بۆ گوزەراندنی حوکمەکەی ڕەوانەی زیندانی ئەوین کرابوو.\nناوبراو خوێندکاری پلەی فەوق لیسانسی بواری شانۆگەری لە زانکۆی هۆنەری تاران کە ڕێکەوتی ٢٥ی خەرمانانی ١٣٩٤ی هەتاوی لە لایەن هێزەئەمنییەکانەوە دەستبەسەرکرا دوای سێ حەوتە بە دانانی بارمتە، بە شێوازی کاتی لە زیندان ئازاد کرابوو.\nناوبراو ڕێکەوتی ٢٦ی خاکەلێوەی ١٣٩٦ی هەتاوی لە لایەن لقی ٢٨ی دادگای ئینقلابی تاران بە سەرۆکایەتی "قازی مۆقەیێسە" بە تۆمەتی پڕۆپاگەندا دژی نیزام، ساڵێک زیندانی بەسەر داسەپا کە لە لایەن لقی ٥٤ی دادگای پێداچوونەوە حوکمەکە بە سێ مانگ و یەک کەم بووەوە.


پەنابەران لە ڕۆژی جیهانیی پەنابەراندا بەهرەکانی خۆیان پیشاندا » DidiMn\nسەرەتا / ڕاپۆرت/سەما/موزیک / پەنابەران لە ڕۆژی جیهانیی پەنابەراندا بەهرەکانی خۆیان پیشاندا\nکاتێک هاتە سەر ستەیجی نماییشکردنی بەهرەکەی خۆی، پەناخوازی خەڵکی سوریا، مزگین ڕومی، بینەرانی بە تەواوەتی خستە جۆش و خرۆشێکی تایبەتەوە، وەختێک گۆرانییەکی شادی بۆ ڕێزگرتنی هێزە کوردییەکان وت. مزگین لە ماوەی بوونم لەگەڵیدا کەسێکی بێدەنگ و شەرمن دەمبینی، بەڵام کاتێک دەستی کرد بە وتنی گۆرانییەکەی، ئەو بە باوەڕبەخۆبوونێکی زۆرەوە گۆرانییەکەی بۆ بینەران و لیژنەی دادوەران وت.\nڕومی تەمەنی ١٩ ساڵە، یەکێک بوو لەو ١٠ بەشداربووەی گەیشتبوونە قۆناغی کۆتاییی پڕۆگرامی (پەناخوازەکان بەهرەیان هەیە). ئەم پڕۆگرامە ماوەیەکە لەلایەن (یو ئێن ئێچ سی ئاڕ)ـەوە کاری بۆ دەکرێت کە سەرەتا لە پێنج کەمپی شاری سلێمانی، ئەوانیش کەمپەکەکانی (سلێمانی، عەربەت، چەمچەماڵ، بازیان، ڕانیە) بەهرەدارەکان ناونووسکران و زیاتر لە ٦٠ گروپ و کەس، بەشدارییان لەم پڕۆگرامەدا کرد. ئەم پڕۆگرامە بە سێ قۆناغدا ڕۆشت و لە کۆتاییدا ١٠ بەشداربوو مانەوە تاوەکو بەهرەکانی خۆیان لە ڕۆژی جیهانیی پەنابەراندا، ٢٠ی حوزەیران، نماییش بکەن بۆ بینەرێکی زۆر لە کەمپی باریکە- عەربەت- سلێمانی.\nڕومی لە کۆتاییدا خەڵاتی پڕۆگرامەکەی بەدەستهێنا و بووە براوەی یەکەمین پڕۆگرامی (پەناخوازەکان بەهرەیان هەیە). ئەو بۆ ماوەی دوو ساڵە بەهۆی جەنگ لە کۆبانی لەگەڵ خێزانەکەی ڕوویانکردۆتە سلێمانی و لە عەربەت دەژین، بەڵام یەکێک لە براکانی لە کۆبانی ماوەتەوە و شەڕ دژی تیرۆریستان دەکات. ڕەنگە خەمە گەورەکەی ڕومی هەر ئەمە هۆکارەکەی بێت.\nنوێنەری (یو ئێن ئێچ سی ئاڕ) لە عێراق، برونۆ گیدۆ، وتی: ئەم پێشبڕکێی بەهرەدارانە هەلێکە بۆ پەناخوازان تا یەکبگرن بە موزیکی فۆلکلۆری کوردی، موزیکی پۆپ و ڕیتمی هیندی.\nهەروەها وتی: ئێمە ویستمان لە ڕۆژی جیهانیی پەنابەراندا دەنگی نەرمی ٢٠ ملیۆن پەناخوازی جیهان پیشان بدەین، کە لە نێویاندا چەندین کەسی گەنج هەیە.\nلە ساڵی ٢٠١١ـەوە ٩ ملیۆن کەس لە دانیشتوانی سوریا، خاکی خۆیان جێهێشتووە، زیاتر لە سێ ملیۆنیان چوونەتە وڵاتەکانی دراوسێیان و ٢٤٠ هەزار پەناخوازیش ڕوویان لە هەرێمی کوردستان کردووە.\nبەگوێرەی ئەو داتایانەی لەبەردەستدان، تەنها لە سلێمانی نزیکەی ٨ هەزار منداڵی پەناخوازی سوریی هەن، زۆرینەیان ناخوێنن. لەبەر ئەمە ئەم پڕۆگرامە شتێکی باش بوو تاوەکو توانای ئەم منداڵانە پیشان بدات هەر لە گۆرانی وتن، موزیک ژەنین و سەماش.\nدووەمی ئەم پڕۆگرامە گروپی سەمای هیندی “ئەی بی سی دی” هات، کە مانای (هەموو کەس دەتوانێت سەما بکات) دەدات. ئەم گروپە لەلایەن ڕۆژبین بارۆدۆی ١٧ ساڵەوە سەرپەرشتی دەکرا کە پێنج کەسی لە خۆی گرتبوو.\nئەو وتی: “سەما ژیانمە.” ئەو لەگەڵ خێزانەکەی دوو ساڵ پێش ئێستا لە حەسەکەی سووریاوە ڕوویان لە سلێمانی کردووە.\nگروپی هەڵپەڕکێی رۆژئاڤا توانییان پلەی سێیەمی ڕزبەندییەکە بگرن. کاتێک ئەم گروپە لەلایەن وەسیلە حەسەنی ١٧ ساڵەوە سەرپەرشتی دەکرا.\nئەم پێشبڕکێیە شەوی ٢٠ی ئەم مانگە کاتژمێر ٩ ئەنجامدرا و کاتژمێر ١٢ی شەو کۆتایی هات.\nفۆتۆ و ڤیدیۆ: پشتیوان کەمال\nArbat, PshtewanKamal, Refugee Got Talent, Slemani,


خۆری عەبادی بەرەو ئاوابوون دەچێت\nبێ دەنگی بارزانی و موزایەدەی ئەوانی تر..!\n١٨ی شوبات، نوێبوونەوە و بەردەوامی بە مانای ھەڵکشانی (ی.ق. ک)ە\nسەرۆکوەزیرانی هەرێمی کوردستان و شاندی یاوەری بەشدار بوون لە په‌نجاوچواره‌مین كۆنفرانسی ئاسایشی میونشن\nئەوروپا و ئەمریكا ترسیان لە گەڕانەوەی چەكدارانی داعش ھەیە\nکوردستانی دوای ڕیفراندۆم لە میونیخ\nحەیدەر عەبادی سەرۆک وەزیرانی عێراق لە چەند مانگی رابردوودا بە تایبەتی لە دوای رووداوەکانی ١٦ی ئۆکتۆبەرەوە، هەوڵیداوە ناکۆکی و خاڵە لاوازەکانی کوردستان لە قازانجی خۆیدا بقۆزێتەوە، ئەو لە هەڵێنانی هەنگاوی یەکەمیدا لە دژی کورد، تا ڕادەیەک سەرکەوتوو بوو، بەڵام ئیتر ڕووی ڕاستەقینەی ئەو بۆ خەڵکی کوردستان ئاشکرا بووە، ئەگەر پێشتر خەڵكێک لە هەرێمی کوردستان لە ژێر کاریگەریی رووداوەکان ئومێدێکیان لای خۆیان دروست کردبوو، ئێستا بە تەواوی دەزانن حەیدەر عەبادی ئەو کەسە نییە ئومێدی لەسەر بچنیت.\nعەبادی لە مووچەوە دەستی پێکرد و کاری لەسەر مووچەی فەرمانبەرانی هەرێمی کوردستان کرد و گوتی مووچەکانیان بۆ ڕەوانە دەکات، بەڵام هەرگیز بەڵێنەکەی جێبەجێ نەکرد. بە پێی بەڵێنەکان دەبوایە ئێستا فەرمانبەرانی دوو وەزارەت مووچەی مانگێکیان بە تەواوی وەرگرتبا، بەڵام ئەوەی بڕێک لە مووچەی مانگانەی فەرمانبەران و مامۆستایانی دابین کردووە هەر حکوومەتی هەرێمی کوردستان بووە.\nتوانای حکوومەتی هەرێمی کورستان لە دابینکردنی مووچەی مانگانە سنووردارە و دوای ئەوەی نزیک بە نیوەی نەوتی هەرێمی کوردستان لە لایەن حەشدی شەعبی و سوپای عێراق دەستی بەسەردا گیرا حکوومەتی هەرێمی کوردستان کەمتر لە ٣٠٠ هەزار بەرمیل نەوت هەناردە دەکات.\nهەموو مەبەستێکی عەبادی ئەوە بوو بەم کارەی هەوڵی نانەوەی ناڕەزایەتی لە ناوخۆی کوردستان بدات، بەڵام هەر زوو حکوومەتی هەرێمی کوردستان و خەڵک درکیان بەو راستییە کرد کە ئەوەی عەبادی دەیلێت جگە لە هەڵخەڵەتاندنی فەرمانبەرانی هەرێمی کورستان هیچ شتێکی تر نییە.\nبە گوێرەی دەستووری هەمیشەیی عێراق هەموو مافە دارایییەکانی فەرمانبەران دەبێت پارێزراو بێت، کەچی حکوومەتی عێراق بە ئاشکرا چەند ساڵە مووچە و مافە داراییەکانی هەرێمی کوردستانی بڕیوە.\nحەیدەر عەبادی کە بە بەشێک لە سەرکەوتنەکانی لەخۆبایی بووە و یستوویەتی زۆرێک لە لایەنەکانی عێراق لە دژی کورد یەکدەنگ بکات و سزای زیاتر بەسەر هەرێمی کوردستان بسەپێنێت. هەنگاوەکەی عەبادی چ لە ناوخۆی عێراق و چ لە دەرەوەی عێراق دژایەتی کرا و بۆیەش عەبادی چیتر ناتوانێت لە پیلانەکەی بەردەوام بێت.\nهەر ڕۆژی دووشەمە ١٢٧ شوبات سەلیم جبووری سەرۆکی پەرلەمانی عێراق رەخنەی توندی ئاراستەی حەیدەر عەبادی کرد و گوتی بەوە ڕازی نابێت پێشێلی دەستوور بکرێت. ئەو بۆ پرسی بودجەی ساڵی ٢٠١٨ی عێراقیش باسی لەوە کرد کە پڕە لە کەم و کورتی و بەم شێوەیە پەسند ناکرێت.\nلە ئاستی نێودەوڵەتیش ڕەخنەی گەورە لە حکوومەتی عێراق گیراوە و بانکی نێودەوڵەتی پێدانی بەشێکی بەرچاو لە مافە داراییەکانی هەریمی کورستانی کردووەتە مەرجێکی سەرەکی کارکردنی لەگەڵ عێراق.\nحەیدەر عەبادی لە میدیاکان لە ڕێگەی وتار و لێدوانەکانی، خۆی وەکو کەسێکی دڵسۆزی خەڵکی کوردستان دەرخستووە، کەچی لە ژێر پەردە کاری کردووە بۆ پێشێلکردنی مافە رەواکانی خەڵکی کوردستان. ئەو ویستوویەتی سزاکان و پێشێلکارییەکان بە یاسایی بکات و تەنانەت هەوڵێکی زۆریدا هەموو لایەنەکانی تر و تەنانەت هەندێک پەرلەمانتاری کوردیش دژی هەرێمی کوردستان هان بدات.\nلە پڕۆژەی بودجەی عێراق بە ئاشکرا حاشا لە قەوارەی هەرێمی کوردستان کراوە و ئەو پشکەش کە بۆ بودجەکەی دیاری کراوە زۆر لە پشکی راستەقینەی خۆی بە گوێرەی دەستوور کەمترە.\nئێستا خەڵکی کوردستان رووی راستەقینەی عەبادییان بۆ دەرکەوتووە و عەبادی تەنیا لە پێوەندی لەگەڵ کوردستان تووشی کێشە نەبووە، بگرە لە نێو حزبەکەی خۆیی و لایەنی شیعەش کەسایەتییەکەی ئاشکرا بووە. جیابوونەوەی هەندێک لیست لە لیستەکەی عەبادی بۆ هەڵبژاردنی داهاتووی عێراق، دەرخەری ئەم راستییەیە کە خۆری حەیدەر عەبادی بەرەو ئاوابوون دەچێت.\nسینەمای هەولێر بە فیلــم ڤاڵانتاینی لە نێو كچانی 18ی شوباتدا پیرۆز كرد\nرێز لە هونەرمەند عوسمان هەورامی گیرا\nعەبدولوەهاب شوانی" بە عەشق هەمووانی كۆ كردەوە


سوپای پاسداران هەڕەشەی داخستنی گەرووی هورمز دەکات\nهێزی دەریایی ئێران لە کەنداو\n8636 جار خوێندراوەتەوە\nسوپای پاسدارانی ئێران هەڕەشەی داخستنی گەرووی هورمزی کرد، لە بەرامبەریشدا ویلایەتە یەکگرتووەکانی ئەمریکا ڕایگەیاند، هەڵوێستی وا لە ئێران قبوڵناکەن.\nعەلی ڕەزا تەنکسیری فەرماندەی هێزی دەریایی سوپای پاسدارانی ئێران ئەمڕۆ دووشەممە (٢٢ی نیسانی ٢٠١٩) ڕایگەیاند، تاران گەرووی هورمز دادەخات ئەگەر بێتو ڕێگری بکرێت لە ئێران بەکاریبهێنێت.\nئەو فەرماندە باڵایەی سوپای پاسداران لە چاوپێکەوتنێکدا لەگەڵ کەناڵی (ئەلعالم)ی وڵاتەکەی ڕایگەیاند، گەرووی هورمز ڕێرەوێکی دەریاییە بەگوێرەی یاسا نێودەوڵەتییەکان، بۆیە ئەگەر ڕێگری لە تاران بکرێت بەکاریبهێنێت، ئەوا ڕێگە نادەن کەسی تر بەکاریبهێنێت.\nلە بەرامبەر ئەو لێدوانەی سوپای پاسداراندا، لێپرسراوێکی باڵای ئەمریکا کە ناوی خۆی بۆ ڕۆژنامەنووسان ئاشکرا نەکردووە ڕایگەیاند، هەر هەنگاوێک لەلایەن ئێرانەوە بنرێت بۆ داخستنی گەرووی هورمز، مایەی قبوڵکردن نییە.\nفەرماندەی هێزی دەریایی سوپای پاسداران جەختیکردەوە، بەرگری لە ئاوە هەرێمایەتییەکانی ئێران دەکەن، ئەگەر بێتو ڕووبەڕووی هەڕەشە و دەستدرێژی ببێتەوە.\nجەختیشیکردەوە، سوپای پاسداران بێدەنگ نابێت لە بەرامبەر هەر ستەمکارییەک کە بەرامبەر بە موسڵمانان بکرێت.\nسەبارەت بە کۆتاییهاتنی مۆڵەتەکانی ئەمریکا سەبارەت بە کڕینی نەوتی ئێران، ئەو لێپرسراوەی ئەمریکا ئاشکرایکردووە، دۆناڵد ترەمپ سەرۆکی ئەمریکا بڕوای بەوە هەیە سعودیە و ئیمارات پابەندی بەڵێنەکانیان دەبن، بۆ قەرەبووکردنەوەی کەمبوونەوەی نەوتی ئێران لە بازاڕی وزەی جیهانیدا، کاتێک ئەمریکا دەیەوێت بڕی هەناردەی نەوتی ئێران بۆ بازاڕەکانی دەرەوە بکات بە سفر.\nئەوەش لەکاتێکدایە، پێشتر ویلایەتە یەکگرتووەکانی ئەمریکا مۆڵەتی دابوو بە هەشت دەوڵەتی جیهان، بەدەر لە گەمارۆکانی واشنتۆن بەسەر تاراندا، نەوتی ئەو وڵاتە بکڕن، دوای ئەوەی ئەمریکا لە مانگی کانوونی یەکەمی ساڵی ڕابردوودا گەمارۆی سەپاند بەسەر کەرتی نەوتی ئێراندا.\nپێشتریش ئێران هەڕەشەی ئەوەی کردووە، ئەگەر بێتو ئەمریکا گەمارۆکانی بەسەریدا بسەپێنێت و ڕێگە بە تاران نەدرێت لە گەرووی هورمزەوە نەوتی وڵاتەکەی هەناردە بکات، ئەوا ئەویش ڕێگە بە هیچ لایەنێک نادات نەوت لە ناوچەی کەنداوەوە بەو گەرووەدا هەناردەی دەرەوە بکات.\nهاوکات مایک پۆمپیۆ وەزیری دەرەوەی ئەمریکا ڕایگەیاندووە، وڵاتەکەی کاردەکات لەپێناو گەیاندنی بڕی هەناردەی نەوتی ئێران بۆ سفر و، لەگەڵ کۆمپانیاکان قسەیان کردووە بۆ قەرەبووکردنەوەی ئەو کەمبوونەوەی نەوتی ئێران لە بازاڕی نەوتی جیهانیدا.\nپۆمپیۆ لە کۆنفرانسێکی ڕۆژنامەوانیدا لە واشنتۆن ئەمڕۆ دووشەممە (٢٢ی نیسانی ٢٠١٩) ڕایگەیاند، وڵاتەکەی بەردەوام دەبێت لەسەر سەپاندنی گەمارۆکانی بەسەر ئێراندا، بۆئەوەی نەتوانێت نەوتی وڵاتەکەی هەناردەی دەرەوە بکات، بە وتەی پۆمپیۆ ئێران داهاتی نەوت بۆ پشتیوانیکردن لە "تیرۆر" بەکاردەهێنێت.


کوچك لە ئاگر گەرمتر نیە! لە پەراوێزی "کۆنگرەی ئاشتی و گەڕاندنەوە" لە هەولێر!\nئیبراهیم سادق مەلازادە\nلە 1918 دا، زەنگ کۆتایی جەنگی یەکەمی جیهان لێدرا، دوو ساڵ دوای جەنگ، لە 1920، وڵاتێك بەناوی عێراق سەرەتا لە دوو ویلایەتی عەرەبی یەکێکییان زۆرینە سوننی و ئەویتریش زۆرینە شیعە، دامەزرا. دواییش دوای پێنج ساڵ، ویلایەتی موسڵی زۆرینەی کوردنشینییان پێوە لکاند کە هچ مافێکی عەرەبی عێراقی پێوە نەبوو. دامەزراندنی تورکیا و ئێران و سوریاش، بەهەما شێوە بەشێکی نیشتمانی کوردییان پێوە لکێندرا و باوەڕییان بەخۆیان کرد کە ئەوە تەواوی نیشتمانی عەرەب و تورك و فارسەکانە. هەر چوار وڵاتەکەش سیاسەتی ئینکارکردنی کوردییان گرتە بەر.\nلە 1945 زەنگی کۆتایی جەنگی دووەمی جیهانیش لێدرا. دوو ساڵ دوای جەنگ لە 1948، هەر لە ڕۆژهەڵاتی ناوەڕاست، وەکو دەرهاوێشتەکانی جەنگ و لەسەر هەمان بنەمای دەوڵەتەکانی دوای جەنگی یەکەمی جیهان، دەوڵەتێکی دیکە بەناوی دەوڵەتی ئیسرائیل دامەزرا. ئەگەر جووەکان مافیان بەو نیشتمانەوە نەبێت کە پێی دەڵێن ئیسرائیل، عەرەب و تورك و فارسیش هیچ مافییان بەسەر نیشتمانی کوردەوە نیە، جگە لەوەی کە لێرەدا جاوازییەك هەیە شایەنی باس کردنە، بەو جۆرە: جووەکان، سێ تایبەتمەندییان هەن، کە نە عەرەب و نە تورك و نە فارس لەسەر خاکی کورد نیانە.\nیەکەمییان؛ لەڕووی مێژووییەوە، بەشێك لە جووەکان هەر خەڵكی جەروزاڵم و سامیرە و بێت لەحم و یافا و تادوایی ناوچەکانی دیکەی ئیسرائیلی ئێستا بوون.\nدووەم؛ بەشی هەرزۆری ئەو جوانەش هەر خەلكی وڵاتانی ڕۆژهەڵاتی ناوەڕاست و باکووری ئەفریقان، لەوانەش عێراق، ئێران، تورکا، سوریا، ئەردەن، زووتر جەزیرەی عەرەبی، میسڕ و سودان تا دەگاتە مەغریبی ئەمازیغەکان و تاد، لەژێر ئەشکەنجە و بەداری زۆر کۆچییان پێکراوە بۆ ئیسرائیل، فەرهودی بەغداش وەکو نموونە.\nسێیەمیش؛ مێژووێكی دینی و نەتەوەیی جووەکان بە ئیسرائیلەوە دەبەستێتەوە، چیرۆکێکی جیاوازییان لەچیرۆکی عەرەبەکان هەیە و لەڕووی دینییەوە جووەکان، ئیسرائیلی ئێستا بە خاکی بەڵێنپێدراو دەزانن.\nبەوجۆرەش، هیچێك لەو سێ سیفەتە نە لەعەرەب و نەلە تورك و نەلە فارسەکاندا نیە و هیچ شتێك ئەوان بەخاکی کوردستانەوە نابەستێتەوە، بێجگە لەداگیرکاری و دوژمنایەتی.\nدوای جەنگ و داڕمانی دەستەڵاتی عوسمانی بەسەر خاکە داگیرکراوەکانی گەلانی ناوچەکە، وەکو دەرهاوێشتەیەکی مۆدێرن، دوو چەمک هاتنە ئاراوە، یەکەمییان، ناسیۆنالیزم لە بەرگی عروبە و پان عەرەبیزم، دووەمیشییان، وەکو بەدیل و ڕەهەندێکی درێژکراوەی عوسمانیزم چەمکی ئیسلامیزم، هاتنە ئاراوە. لێرەوە، ئیسلامیزم شانبەشانی عەرەبیزم وەکو دوو چەمکی مۆدێرن کەوتنە ناو ئەدەبییاتی دونیای عەرەبی، یەکێکییان نوێنەرایەتی عروبەی دەکرد، ئەوی دیکەش بەکەرەستەی مێژوو و فیکر و کولتوری عەرەبی خۆی کرد بە نوێنەری دونیای موسوڵمانەکان.\nهەردوو چەمکەکە، زادەی قەیرانێکی قوڵی گەڕانن بەدوای ناسنامە، تائەمڕۆش نەیانتوانیوە خۆیان بدۆزنەوە. دوو ئایدیۆلۆژیا نەك هەر دونیای عەرەبی، بەڵکو دونیای گەلانی دیکەی موسوڵمانیشییان لەگەڵ خۆیان سەرگەردان کردووە. دوای نزیکەی سەد ساڵ، نە عروبە و نە ئیسلامیزم، کە لە سەدەی بیست و یەکەمدا بوون بە دوو ڕووی یەك دراو، ئامادە نین دان بە شکستی خۆیاندا بنێن و واز لەو زمانە ئایدیۆلۆژیە بێنن بۆ ئەوەی گەلانی ناوچەکە بەتایبەتیش نەتەوەی کورد، هەناسەیەکی ئۆخەی هەڵبمژن.\nیەکێك لەو چەکانەی کە هەمیشە دژ بە کورد بەکار هێندراوە، قەوانی دامەزراندنی ئیسرائیلی دووەم بووە. بەڵام لەولایەوە، لەڕوانگەی عروبەوە، کوردستان بەشێکە لە نیشتمانی عەرەب و خۆیان بە داگیرکەر نازانن، بەڵکو کورد کەخاوەن ماڵن و کۆنترین نەتەوەی میزۆپۆتامییان، بە پاشکۆی ئیسرائیل و گەمەی ئیمپرلیالزمی دەزانن، لەهەمان کاتیشدا جووەکان بەداگیرکەر دەزانن. ئیسلامیزمیش بەهەمان زمان، دەڵێت کورد دابەشکراو دابەشتر دەکەن، وەکو ئەوەی تەنها کورد دەبێت باجی دابەشکردنەکان بدات و بۆخۆیان فریشتەی داهێنەری خودان.\nئێستاش، عەرەبەکان هەر لە مەغریبی ئەمازیغەکانەوە، کە بەداری زۆر ناویان ناوە مەغریبی عەرەبی، درێژدەبێتەوە بۆ میسری دڵی عروبە، کەلەمێژە دژ بە ئیسرائیل لە لێدان کەوتووە. لەپاڵ ئەویشدا سودانی دوێنێی ئیسلامی و دۆستی ئەمڕۆی ئیسرائیل، تا دەگاتە ئیمارات و قەتەر و سعودیەش دڵی بۆ ئیسرائیلی ئامۆزا لێدەدا. سوننەکانی عێراقیش، تازە بەتازە بەئاگا دێن و دێن لەو کوردستانەی تا دوێنێ بەبەشێك لە ئیسرائیلییان دەزانی و جینۆسایدییان تیادا ئەنجام دەدا، ئێستا کۆنگرەی ئاشتەوایی لەگەڵ ئیسرائیلی تیادا دەبەستن. لەسەر ئەو بنەمایەش، عەرەب و موسوڵمانەکان چۆن دەیانەوێت ئاشتەوایی لەگەڵ ئیسرائیل ببەستن، دەبێ بەهەمان قەبارەش واز لە داگیرکردنی کوردستان بێنن.\nیۆڤال نوا حەراری، لە وتارێکی دا دەڵێت: ناوچەی ڕۆژهەڵاتی ناوەڕاست لەڕووی رووبەر و ئابووری و سەرچاوە سروشتییەکانەوە، بەزیادەوە بەشی هەموو ئەو خەڵکە دەکات کە لەو ناوچانەدا دەژین بە عەرەب و جووەکانەوە، بەڵام ئەوەی جیایان دەکاتەوە، ئەو "چیڕۆکانەن کە باوەڕییان پێی هێناوە"، کە بریتییە لە عەرەبیزم و زایۆنیزم و ئیسلامیزم. بەو مانایەی ڕێژەی هەرە زۆری ئیسرائیلییەکان هەر خەڵكی وڵاتانی عەرەبین، ئەگەر ئاین و ناسیۆنالیزم جیایان نەکاتەوە، دەتوانن بە ئاشتی بەیەکەوە بژین. لەو سۆنگەیەشەوە، واپێدەچێت عەرەبی سوننەی عێراقیش لەوە تێگەیشتبن کە پێویستییان بە ئیسرائیلە لەبەرامبەر ئەو هێزە زەبەلاحەی ملیشیاکان و ئێران و شیعیزم. واپێدەچێت لەوە تێگەیشتبن، ئەو چیرۆکانەی جیایان دەکاتەوە دوو چیرۆکی مێژوویی وەهمین.\nبەکورتی، بەشێکی زۆری عەرەبەکان ئێستا لەوە تێدەگەن دەکرێت لەگەڵ جووەکان بەیەکەوە بژین، بۆیە پێویست ناکات کورد یا حکومەتی هەرێم لەسەر ئەو کۆنگرەیە خۆی پیاو خراپ بکات و ببێت بە کوچکێك لە ئاگر گەرمتر لەدژی ئیسرائیل. لەبەر سێ هۆ:\nیەکەمییان، ئەوە چەندەمین کۆبوونەوەی لەو جۆرەی نێوان سوننەی عەرەبی عێراق و ئیسرائیلییەکان لە ئیمارات و قەتەر بەڕێوە بچن، بەغداش نەبای هاتووە نە باران. بەڵام چونکە ئەوەیان لەهەولێر بووە، هەموویان هاتوونەتە سەر خەت.\nدووەمیشییان: لەو جۆرە کێشە و ئاریشانەدا، حەقە حکومەتی هەرێم سیاسەتێکی واقیعییانە پێڕەو بکات و نەکەوێتە ناو سیاسەتی ئایدیۆلۆژیانەی تۆپیوی عروبە.\nسێیەمیش: ئەگەر بەغدا ڕاست دەکات، با ئەو هەموو سەدان هەزار عەرەبەی لەهەرێم دەژین بگەڕێنێتەوە سەر ماڵ و حاڵی خۆیان و ژیانییان ئاسایی بکاتەوە، بۆ ئەوەی ڕوو لە ئیسرائیل نەبن لەبەرامبەر ئەو دەیان هەزار چەکدارەی میلیشیاکان و هەژموونی تائیفەگەری لە عێراق.\n1 وتاری ئیسلامی و نارسیسیزم


سۆکرات - اندريه كريستۆن\nموضوع: سۆکرات - اندريه كريستۆن الأربعاء مايو 31, 2017 10:12 pm\nچاپی: یه‌كه‌م 2005\nبڵاوكار: خانه‌ی چاپ و په‌خشی ڕێنما\nسوکرات (بە یۆنانی: Σωκράτης، سۆکراتیس؛ ٤٦٩ی پ.ز - ٣٩٩ پ.ز) فەیلەسوفێکی یۆنانی کۆن بوو کە بە یەکێک لە دامەزرێنەرانی فەلسەفەی ڕۆژئاوایی دادەنرێت. سوکرات کەسایەتییەکی لێڵ و ناڕوونی ھەیە لە مێژووی فەلسەفەدا. ئەو ھیچ نوسراوەیەکی لە خۆی بەجێ نەھێشتووە؛ ئەوەی کە ئەمڕۆکە دەیزانین لەسەری ھەمووی بەھۆی نووسراوەکانی نووسەرانی پاش خۆیەوەیە، بەتایبەت نووسراوەکانی پلاتۆن و زینۆفۆن کە دوان لە قوتابییەکانی بوون.\nڕەنگبێ وتەکانی سۆکرات گرنگیی ھزری ڕۆژئاوایی نواندبێت لە مەنھەج/شێواز ـی مشتومڕکردن و گەیشتنە بەرەنجامدا بەندبوو بە شێوازی گفتوگۆکردنەوە، ئەمەش زۆرتر ناسراوە بە شێوازی سۆکراتی یان "شێوازی ئیلنخۆس" (کە بەواتای مشتومڕکردن دێت)، و سۆکرات ھەستا بە جێبەجێکردنی ئەم شێواز و مەنھەجە لە خوێندنی تێشگەیشتنە بناغەییە ئەخلاقییەکان وەکو چاکە و یەکسانی. ئەفڵاتوون یەکەم کەس بوو کە گوزارشتی شێوازی سۆکراتیی کرد لەنێو گفتوگۆ سۆکراتییەکاندا، چوونکە بۆ چارەسەرکردنی کێشەیەک، ڕەنگە شیبکرێتەوە بۆ چەندین پرسیار، وەڵامەکانیشی کاردەکەن بەشێوەیەکی ڕیزبەندییانە بۆ گەیشتن بە چارەسەرێکی خوازراو. کاریگەریی ئەم شێوازە، ئەمڕۆ ڕەنگ دەداتەوە لە بەکارھێنانی شێوازی زانستی دا، کە قۆناغی خەمڵاندن یەکەمین قۆناغەکانییەتی. گەشەپێدان و بەپیشەکردنی ئەم مەنھەجە لە دیارترین ئەو کارانەبوو کە سۆکرات بەردەوام دەیکرد، ھەروەھا ھەردووکیان وایان کرد کە سۆکرات عەبای دامەزرێنەریی فەلسەفەی سیاسی و زانستی ئەخلاق یان فەلسەفەی ئەخلاقیی، لەبەربکات. ھەروەھا جیاکردنەوە و بەرز نرخاندنی وەک دیارترین کەسایەتییەکان لەھەموو بابەت و تەوەرە سەرەکییەکانی پەیوەندیدار بە فەلسەفەی ڕۆژئاوای. بۆ ڕوونکردنەوە لەسەر چۆنییەتیی بەکاربردنی شێوازی سۆکراتیی، کۆمەڵێک پرسیار خرانەڕوو بۆ یارمەتییدانی ئەو کەس و گرووپانە تا گوومان و بۆچوونە بنەڕەتییەکانییان و ڕادەی زانینییان دیارییبکەن. مەنھەجی سۆکراتیی مەنھەجێکی سلبییە، پشتبەستووە بە لەناوبردنی گریمانەکان، ئەویش بە دەستەکەوتنی گریمانەی باشتر لەڕێگەی دیاریکردنی گریمانەی خراپ کە بەرەو کەموکوڕیی دەچێت پاش لەناو دەبرێت. ئەم شێواز/مەنھەج ـە بەشێوەیەک دروستکراوە کە مرۆڤ وا بکات بە گریمانە و بۆچوونەکانیدا بچێتەوە و لە تەندرووستیی گریمانەکەی دڵنیابکاتەوە. لەڕاستیدا، سۆکرات جارێک فەرمووی: (دەزانم کە بڕوام پێناکەن، بەڵام دیارترین وێنەی سەرکەوتنی مرۆڤایەتی بریتییە لە مەسەلەی خۆییەتی و مەسەلەی کەسانی تر.).\nگرانە بتوانرێت کە جیاوازی و جیاکاریی بکرێت لەنێوان بۆچوونەکانی سۆکرات و بۆچوونەکانی پلاتۆ، چوونکە دەرخستنی ماددی ناتوانێت ھەڵگری جیاکارییەکی زۆر گەورە بێت لەنێوان بۆچوونەکانی ئەم دوو فەیلەسووفە. پلاتۆ دانەری تیۆرە درێژخایەنە نووسراوەکانی گفتوگۆکانە و ھەندێک لەزانایان پێیان وایە کە پلاتۆ شوێنکەوتووی شێوازی سۆکراتی بووە بەشێوەیەکی زۆر پێوەلکاو، بەجۆرێک کەوای کردووە جیاکردنەوە لەنێوان کەسایەتی وێژەیی و فەیلەسووفی خۆی ئەستەم بێت. زۆرێک لەسەر ئەوەی کە پلاتۆ تیۆر و بۆچوونی تایبەت بە خۆی ھەبووبێت گفتوگۆ کراوە، بەڵام گرنگترین و بڵاوترین گفتوگۆکان لەسەر ماھییەتی ئەو بۆچوون و تێرامانانەن ئەمەش بەھۆی گرانیی جیاکردنەوەی بۆچوون و بیروڕاکانی سۆکراتە لە بۆچوون و بیروڕایەکانی پلاتۆ، تەنانەت گرانیی لە لێکدانەوەی نووسینە دراماییەکانی پەیوەندیدار بە سۆکراتەوە، بۆیە؛ جیاکردنەوەی بیروڕاکانی سۆکرات لەوانەی کە پلاتۆ و زەینەفۆن بەرھەمییان ھێناوە، ئاسان نییە. گرینگیشە کە ئاماژە بەوە بدەین کە ئەوانەی سۆکرات خاوەنین و دانەپاڵی ھەندێک لە بیروڕاکان بۆ سۆکرات، لەنرخی ئەو دوو بیرمەندەی تر کەمدەکاتەوە. ئەوەی باسەکە ئاڵۆزتر دەکات ئەوەیە کە کەسایەتی سۆکراتی مێژوویی بە سستی ناوی دەکردووە بەھۆی زۆر پرسیارکردنەوە بەبێ وەڵامدانەوەی، پاساوی ئەوەی لێ دەگرن کە ھیچ جۆرە دانایییەک نییە لە قسە و بابەتەکانی کە پرسیارییان دەربارە ئەخاتە روو. بەگشتی، ئەگەر شتێک ھەبێت لێرەدا دەربارەی بۆچوونە فەلسەفییەکانی سۆکرات شایەنی گووتن بێت، ئەوەیە کە لەلایەنی بیر و ئەخلاق و سیاسەتەوە جیاواز بوو لە ئەسینیینەکان. لەکاتێکدا کە دادگایی دەکرا بەتاوانی تێکدانی مێشکی گەنجانی ئەسینا و ھەڵگەڕاندنەوەیان، سۆکرات مەنھەجەکەی خۆی بەکاربرد کە ناو دەبرێت بە "ئیلینخۆس"، تا بۆ دەستەی دادوەرانی بسەلمێنێ کە پێواندنەکانییان بۆ ئەخلاق لەسەر بنەمایەکی ھەڵە و بیرێکی چەوتە. ئەو پێی وتن کە کاتێک پێویست وایە ئەوان گرنگی بدەن بە پاکێتی رۆحیان، ئەوان تەنھا گرنگییان دەدا بە خێزانەکانیان و کارەکانیان و ئەرکە سیاسییەکانیان. لێرەوە؛ بۆچوونەکەی سۆکرات لەسەر ئەوەی کە ئەسینییەکان لە ئەخلاقییاتیان کەمە و بڕوابوونی بەوەی کە خواوەند وەک پێغەمبەرێکی ئاسمانی ناردوییەتی، بووە ھۆی وەڕسکردنی ئەسینییەکان، ئەمە جگە لە گاڵتەجارییەکەی. سۆکرات رەخنەی لە سۆفیستاییەکانیش گرت لەوە کە ئەکرێت فەزیلەت فێری کەسانی تریش بکرێت. ئەو حەزی دەکرد تێبینی ئەوە بکرێت کە باوکە سەرکەوتووەکان (وەکو ژێنەراڵی سەربازیی دیار "بریکلیز") منداڵێک ناخەنەوە کە لەخۆیان بچن لە لێزانیی و باڵاییدا. بۆیە سۆکرات گفتوگۆی ئەوەی کردووە ئەخلاقی بەرز شتێکی خۆرسکە و پەیوەندیی نییە بەو پەروەردەیەی کە باوان دەیدەنە منداڵەکانیان. رەنگە ئەم بۆچوونە بەشداربوو بێت لە درووستکردنی ھەستی بێ خەمیی سۆکرات لە بەرامبەر داھاتووی منداڵەکانی. سۆکرات زۆر جار ئاماژەی بەوە دەدا کە بیر و بۆچوونەکانی ئەو، درووستکراوی خۆی نییە بەڵکو لە درووستکردنی مامۆستاکەیەتی. لەمەشدا سۆکرات زۆرێک کەسی ناو ھێناوە کە زۆر کاریان تێکردووە وەک برۆدیکۆس و ھەروەھا زانا ئەناکسۆگۆراس. ئەوەی کە زۆر جێی تێڕامانە ئەوەیە کە سۆکرات ئاماژەی بەوە داوە کە زۆر لەژێر کاریگەریی دوو ئافرەتیشدا بووە ئەمە جگە لە دایکی کە زۆر کاری تێ کردووە، سۆکرات وتویەتی کە دیۆتیما جادووگەریی شاری مانتینی فێری ھەموو شتێکی کردووە کە زانیوییەتی سەبارەت بە خۆشەویستی (کە بە یۆنانی ناسراوە بە: eros)، ھەروەک چۆن مامۆستای ژێنەراڵی سەربازی بیرکڵز کە ناوی ئاسبازیا بوو، فێری رەوانبێژیی کردبوو. جۆن بێرنت گفتوگۆی ئەوەی کردووە کە مامۆستای سەرەکی سۆکرات، "ئەناکسۆگۆراین ئارشیلۆس بووە، بەڵام ئی دی بیروڕاکانی وەک ئەوە بوو کە باسکراوە. لەلایەکی ترەوە ئێریک ھافلۆک وا دەبینێت کە پەیوەندی سۆکرات بە "ئەناکسۆگۆراین"ی مامۆستاوە بەڵگەیە لەسەر جیاوازیی بیر و بۆچوونەکانی ئەفڵاتوون لەوەی کە سۆکرات بەدوایدا دەڕوات.\nعدل سابقا من قبل ابو علي الكردي في الأحد سبتمبر 05, 2021 8:56 pm عدل 1 مرات\nموضوع: رد: سۆکرات - اندريه كريستۆن الإثنين فبراير 05, 2018 9:08 am


ئازاد حەمدی : هەڵەبجەو پەپولە پایزە . – WTARIKURD\nهەموو ساڵێک لە سەرەتای پایزدا ، پەپولە پایزە ( کەبریتیە لەو پەپولانەی تۆوی جاوبازەڵانەی بەدەم جووڵەی باوە خۆیان دەکەن بەهەموو کوون و قوژبنێکدا . ) بە نیشانەی ئاگادارکردنەوە دادەنرێت کەوا پایز دادێ و کاتی خۆ ئامادەکردنە بۆ ئامارکردنی زەخیرەی زستان .. ئەویش بە هەڵگرتن و ووشکردنەوەی ، وەکو : لەتکە تەماتە و دۆشاوی تەماتە لەسەر سینی ، لەسەر سەربانەکان خەستئەکرانەوە ، ووشکردنەوەی بامێ و باینجان و بیبەروکردن بەپەتەوە یان ئامادەکردنی نیسکو نۆک و گەنم و گەنمە کوتاو شانبەشانی قەرەخەرمان و ساوەر کووڵان پاش ووشکردنەوەیان لەسەربان ، ئەکوتران لە دەسکودۆڵدا ، بۆ ئەم مەبەستە کەسانی بەتووانا یان دەهێنا بە هەرەوەزی یان بەکرێ وەکوو حەماڵی بەتووانا قالە قەوجە و کاک داوودو حەسەنە شێت و .\nهەروەها لەبەر ئەوەی خانووەکان ، دیوار و سەربانەکان لەقووڕ دروستکرا بوون ، ئەبوایە گڵی باش بهێنرایە بگیرایەتەوە پاش ترشاندن و شێلانی وکا تێکردنی .. سەربانەکان سواغ ئەدران ، بۆ ئەم مەبەستەش لەبناری عەبابەیلێ گڵێکیان دەهێنا کە بە پێزو بەرگەگربوو بۆ دژە دڵۆپە ، ئەبووایە هەرزوو باگردێن و سەربانگێڕ دابین بکرایە …. وە هەروەها دیواریی ژووری میوان و دانیشتنیان بەجووانی سواغ ئەداو بە قسڵی گیراوە ، کەپێان ئەووت ( تەڕاو) سپی دەکردەوە لەبری گەچکاریی ، وە ئەرزی ژوورەکان و هەیوان پاش ئەوەی قووڕی تێڕائەخرا . بە چەند بەردێکی پڕ دەست و پانکەلە ( پێان ئەووت هێلە ساوە ) زوو زوو تەڕ ئەکرا و ئەرزیەکەیان پێ ساف و لووس ئەکرد . چوونکە چیمەنتۆ و کاشی نەبوو ، لەناوەڕاستی ژوورەکان ئاگردان ، وە یا مەقەڵی دا ئەنرا .. لەسوچێکی شیاودا خەڵوزدان ئەبووایە هەبووایە . بۆ میوانداری و شەو بەسەربردن ئەبووایە شەوچەرەش دابین بکرایە . شووێنی هەڵگرتنی زەخیرە ( کەنوو) بوو کەئەویش هەر لەگڵ دروستکرابوون .\nهەرلەم وەرزەدا ، بەباری ( کەر ) لەهەورامانەوە لەتای سەبەتەوە ، ترێ ڕەشکەیان دەهێنا ، بەکۆڵانەکاندا دەگەڕان ، سەربەسەر بە گۆڕینەوە بەگەنم ، چوونکە پارەکەم بوو . هەجیجەکان بەکۆڵەپشت لەهەمانەی پڕلەتووە ووشک ئاخنراو هەربەو شێوازە دەفرۆشرا . کە تام و لەزەتێکی تایبەتی زۆر خۆشی هەبوو . کۆڵانەکان هیچی قیرتاو نەبوون ، تەنها ڕاستە شەقامەکە پیر محەمەد بۆ سەرا قیرتاو کرابوو . لە بیرمە بۆ قیرتاوکردنی دوو چاڵە قیر دروستکرابوو ، پیاوێکی کەرکوکی کاری پێدەکرد ، قیرەکەی تێدا دەکووڵاند . یەکێکیان لەشوێنی دووکانەکانی شێخ رەسوڵ بەرانبەر ماڵی حەمەی مەحمود ئەفەندی و دەروێش باڵەخانە ، ئەوی تریان لە بارانبەر ئاشی ئەلەکتریکەکەو ماڵی حاجی فەتحوڵا و حاجی غەفور بوو . لە تەنەکەیەک گازۆیلدا چەند تیرۆکێکی لەشێوازی تیرۆکی نانەواکان تێخرا بوو ، کە پەیتا پەیتا قیرەکەکە ئەڕێژرایە سەر زەوی و وەستاکەش بەتیرۆکەکان بەسەر شەقامەکەدا پانی ئەکردەوە . زۆریی مێرد منداڵان داریی بەڵاڵوک وەیا داردەستی ئامادەکراوان دەبرد ، پاش تکا کردن وەستای قیرەکە سەرێکی دارەکەی لەقیرە خۆشکراوەکەی پێداهەڵدەکێشا و دەبووە گورز و بەدەرزیو پوولەکەیان زەنگیانە دەیان ڕازاندەوە و چەشنەها شێوازی جووانی لێدەر دەچوو ، پۆزیان پێوە لێئەدا . ئەوەی بیگرتایە بەدەستەوە کەس نەیئەوێرا نزیکیان بکەوێتەوە ، هەر بەو هۆیەوە قەدەغەکرا .


نزیکەی ١٠٠٠ منداڵی داعش لە عێراق دەستبەسەرن - کوردسات نیوز\nنزیکەی ١٠٠٠ منداڵی داعش لە عێراق دەستبەسەرن\nMar 14, 2019 971\nبەپێی رۆژنامەیەکی بەریتانی، نزیکەی ھەزار منداڵی داعش، لە عێراقدا دەستبەسەرن و ئەو پرسەش، بەشێکی زۆری وڵاتانی جیھانی، نیگەران کردووە.\nرۆژنامەی گاردیانی بەریتانی بڵاویکردەوە، نزیکەی ھەزار منداڵی داعش کە پێشتر باوک یان کەسوکاری نزیکیان پەیوەندی بەو گروپە تیرۆریستییەووە کردووە، لە زیندانەکانی عێراقدان و زۆربەشیان لەگەڵ دایکیاندا دەژین.\nبەپێی رۆژنامە بەریتانییەکە، چارەنووسی منداڵانی داعش لە عێراق و سوریا، وڵاتانی دەوروبەر و جیھانیشی نیگەران کردووە، بەو پێیەی باوک و دایکی ئەو منداڵانە، لەدوای ساڵی ٢٠١٤، وڵاتەکانیان بەرەو عێراق و سوریا جێھێشتووەو پەیوەندییان بە گروپی تیرۆریستی داعشەوە کردووە.\nھەرچەندە ھەوڵە نێودەوڵەتییەکان بۆ ئازادکردنی منداڵەکان لە ئارادایە، لەگەڵ ئەوەشدا ھیچ دەستپێشخەرییەک بۆ ئازادکردنی دایک و باوکی ئەو منداڵانە نییە، بەوپێیەی لەلایەن دادگاکانی عێراقەوە بەتۆمەتی پەیوەندی بە داعشەوە دادگایی دەکرێن.\nرۆحانی کۆتایی بە سەردانەکەی بۆ عێراق ھێنا\nموقتەدا سەدر ھاوکێشە و سیناریۆکانی حکومەتی داھاتو دەگۆڕێت\nMay 14, 2018 1378\nڤلادیمیر پوتن: لەڕووی سەربازیی و ئابورییەوە پاڵپشتی تەواوی...\nJul 25, 2017 455\nئەمڕۆ تەمەنی پەرلەمانی عێراق کۆتایی دێت\nJun 30, 2018 744


ڕێکاری تایبەتی خۆمان هەیە بۆ ڕێگری کردن لە بەرز بوونەوەی نرخی دۆلار – لڤین پرێس\nبانکی ناوەندی عێراق:\nڕێکاری تایبەتی خۆمان هەیە بۆ ڕێگری کردن لە بەرز بوونەوەی نرخی دۆلار\nپاش ئەوەی لەچەند رۆژی رابردووداو نرخی دیناری عێراقی بەرامبەر بە دۆلاری ئەمەریکی دابەزینێکی بەرچاوی بەخۆیەوە بینی، بانكی ناوەندی بڕیاریدا بڕی خستنەڕووی دۆلار لە مەزادی ئاشكرا، زیاتر بكات، بۆئەوەی رێگە لە دابەزینی زیاتری نرخی دینار بگرێت.\nلە روونكردنەوەیدا كە ئەمڕۆ ( هەینی، ١١ / ٦ / ٢٠٢١ ) بانكی ناوەندی بڵاویكردووەتەوە، ئاشکرای کردووە،” ئەو دەنگۆیانەی رەتكردووەتەوە كە لەهەندێ سەرچاوەی نافەرمییەوە بڵاوكراوەتەوە سەبارەت بە دەستكاریكردنی نرخی دۆلار لە بەرامبەر دیناری عیراقی”.\nلە بەشێکی تری روونكردنەوەكەدا هاتووە،” ئەو نرخەكەی كە بۆ بەهای دینار لەبەرامبەر دینار لە كۆتایی ساڵی ( ٢٠٢٠ ) بڕیاری لێدراوەو لە بودجەی گشتی ( ٢٠٢١ ) جێگیركراوە، بەهیچ شێوەیەك ناگۆڕدرێت”.\nسەبارەت بەو نرخەی کە لە یاسای بوددجەدا هاتووە، بانکەکە جەختیکردووەتەوە کە،” جێگیركردنی بەهای دینار بەم شێوەیەی ئێستا، لەدوای چەندین لێكۆڵینەوەی وردی ئابووری بڕیاری لێدراوەو ئامانجیش لێی سەقامگیركردنی سیاسەتی نەختەیی عیراقە”.\nجەختیش لەوەکراوەتەوە کە،” رێكاری تایبەتی خۆیان هەیە بۆ جێگیركردنی نرخی دۆلار و رێگریكردن لە بەرزو نزمپێكردنی نرخ لە بازاڕی رەش”.\nلڤین وردەکاری هێنانی چەکدارانی سوری لەلیبیا و ئەرمینیاوە بۆ شەڕی پەکەکە ئاشکرا دەکات\nگرژی و ئاڵۆزی لە نێوان پێشمەرگە و پەکەکە ڕوویدا


ژنێکی دانیشتووی هەولێر لە کۆنگرەیەکی ڕۆژنامەوانیدا ڕایگەیاند، دۆسیەی زیندانیکردنی هاوسەرەکەی یەکلاییناكرێتەوە و هیچ نووسراوێکی بۆ دادگاییکردن نییە، ئەوەش هێندە هەردووکیانی بێزار کردووە، هەڕەشەی خۆکوشتن دەکەن.\nهاوژینی ئەو پیاوەی کە لەلایەن ئاسایشی هەولێرەوە زیندانیکراوە، لە کۆنگرەیەکی ڕۆژنامەوانیدا ڕایگەیاند، “هاوسەرەکەی پێشتر زیندانی بووە و ماوەی حوکمەکەی تەواوکردووە، کە هەشت ساڵ بووە، بەڵام دواتر لەلایەن ئاسایشەوە بانگهێشتکراوەتەوە و ماوەی سێ ساڵە هیچ نووسراوێکی دادگاییکردن یان یەکلابوونەوەی دۆسیەکەی نییە”.\nبە وتەی هاوژینی زیندانیکراوەکە، “ڕۆژی پێنجشەمە هاوسەرەکەی لە زیندانەوە پەیوەندی پێوەکردووە و پێی ڕاگەیاندووە، ئەگەر دۆسیەکەی بە هەڵپەسێردراوی بمێنێتەوە، کۆتایی بە ژیانی خۆی دەهێنێت”.\nژنەكەش هەڕەشەی ئەوەیكرد، “ئەگەر دۆسیەكە یەکلایینەکرێتەوە ئەوا لەبەردەم ئاسایشی هەولێر ئاگر لەخۆم بەردەدەم”.\nهاوژینی زیندانیکراوەکە داوای لە حکومەت و لایەنی پەیوەندیدار کرد گوێی لێبگرن و لانیکەم ماوەی زیندانیکردنی دیاریبکەن.\nڕاگرتنی (توقیف)ی تۆمەتبار، بەپێی یاسا لە 15 ڕۆژ تا شەش مانگە و دەبێت لەو ماوەیەدا دۆسیەکەی یەکلایبکرێتەوە و دادگاییبکرێت، ئەوکات ئەو تاوانەی ئاراستەیکراوە، یەکلاییدەکرێتەوە و ماوەی سزاکەی بۆ دیاریدەکرێت.\nلیژنەی دەستپاكی: ئەگەر بەغداد 200 ملیار دینارەكە نەنێرێت گرفتی مووچە سەرهەڵدەداتەوە\nلیژنەی دەستپاكی پەرلەمانی كوردستان بەدواداچوون بۆ كێشەی دواكەوتنی مووچە لە سنووری پارێزگای سلێمانی دەكات و ئەندامێكی لیژنەكەش ڕایدەگەیەنێت،…


ئاژانسی ئاسایشی سایبری ئەمریکا:\nهێرشی سایبری بۆ سەر شوێنە هەستیارەکانی ئەمریکا هەڕەشەیەکی جیدییە\nبەرپرسانی فیدراڵی ئەمریکا نیسبەت بە دزەی درێژخایەن بۆ ناو سیستەمەکانی ئەمریکا هۆشداریی دا و ئەوەی هەڕەشەیەکی جیدی وەسف کرد.\nوتەبێکی کەتیبەکانی قاسم جەبارین:\nئەمریکا لە عێراق چەک دەنێرێت بۆ داعش\nوتەبێژی کەتیبەکانی قاسم جەبارین لە گەڵاڵەی ئەمریکا بۆ پاڵپشتی لە بواری چەک و تەقەمەنی لە داعش لە عێراق هەواڵی دا.\nئەمریکا گەمارۆی بە سەر تورکیا سەپاند\nمێدیا ئەمریکییەکان لە ڕاگەیاندن و بەڕێوەبردنی گەمارۆی ئەو وڵاتە لە دژی تورکیا بە بۆنەی کڕین و بەکارهێنانی سیستەمی بەرگری مووشەکی ئێس ٤٠٠ ڕووسیا هەواڵی دا.\nفواد حسێن لە دیداری بەرپرسانی ئەمریکی:\nچارەسەری قەیرانی سووریا لە بەرژەوەندی عێراق و وڵاتانی دراوسێیە\nوەزیری دەرەوەی عێراق ڕایگەیاند کە چارەسەری قەیرانی سووریا لە بەرژەوەندی عێراق و وڵاتانی تری دراوسێیە.\nدانوستان لە سەر ڕێککەوتنی ناڤۆکی ناکەین/ ئێران کۆڵەکەی ئاسایشی ناوچەکەیە\nوتەبیژی وەزارەتی دەرەوەی ئێران وتی: گەر پەسەندکراوی ناڤۆکی مەجلیس ببێتە یاسا و سەرجەم قۆناغەکانی تێبپەڕێنێت، بە دڵنیاییەوە وەزارەتی دەرەوە پێبەندی یاساکە دەبێت.\nسەردار فەدەوی وردەکارییەکان ئاشکرا دەکات:\nتیرۆری شەهید فەخری زادە بە هۆشی دەستکرد ئەنجام درا\nجێگری فەرماندەی گشتیی سوپا وتی: ١٣ گولـلە لە تیربارێکەوە بەرەو شەهید فەخریزادە تەقێندراوە و تیربارەکەش بە کامێرای پێشکەوتوو لەسەر ڕوومەتی شەهید فەخری زادە زووم کرابوو و هۆشی دەستکردیان بەکارهێنابوو.\nئێران هیچ پێوەندییەکی لەگەڵ چەکدارە نایاساییەکانی عێراق نییە\nباڵوێزی ئێران لە بەغدا وێڕای ئیدانە کردنی هێرش بۆ سەر شوێنە دیپلۆماتیکەکان، وتی: تاران هیچ پێوەندییەکی لەگەڵ گرووپە چەکدارەکان کە لە چوارچێوەی دەوڵەتدا نین، نییە.\nدیداری سەردار قائانی لەگەڵ بەرپرسانی عێراق / بەرخۆدان وڵامی ئەمریکا دەداتەوە\nباڵوێزی ئێران لە بەغدا ڕایگەیاند کە فەرماندەی هێزی قودسی سوپای پاسداران لە سەفەری ئەم دواییەی خۆی بۆ عێراق لەگەڵ بەرپرسانی باڵای ئەو وڵاتە دیدار و گفتوگۆی کردووە.\nدانوستان لەگەڵ ئێران ئاسان نییە/ تیرۆری فەخری زادە هاوکێشەکان دژوار دەکات\nجۆبایدن سەرۆک کۆماری ئەمریکا لە گفتوگۆیەکدا ڕایگەیاند کە بە پێێ ئەم دۆخە کە تێیداین، دانوستان لەگەڵ ئێران دژوار دەبێت.\nئەمریکا لە لایەن خودی ئەمریکاوە لەناو دەبرێت\nڕۆژنامەیەکی ئەمریکی بە گێڕانەوە لە سێ بەرپرسی هەواڵگری لە تێوەگلانی ئیسرائیل لە تیرۆری زانا ناڤۆکییەکەی ئێران هەواڵی دا.\nبژاردەی سەربازی دژی ئێران لە بەردەستی دوژمناندا نەماوە\nفەرماندەی گشتی سوپا وتی: دوژمن لە گورز وەشاندنی فیزیکی لە ئێران بێ هیوا بووە و شەڕی سەربازی لە بەرنامەکانی چووەتە دەرەوە.\nسەرۆکی نووسینگەی سەرۆک کۆماری ئێران:\nئێران دانوستان لە سەر ڕێککەوتنی ناڤۆکی ناکاتەوە\nسەرۆکی نووسینگەی سەرۆک کۆماری ئێران وتی: گفتوگۆی نوێ لەسەر ڕێککەوتنی ناڤۆکی ناکەین چونکوو گفتوگۆکان لە ڕابردوودا ئەنجام دراون و قۆناغەکانی خۆی تێپەڕاندووە.\nمەحموود عوسمان لە کاردانەوە بە بانگەشەی دووبارە بۆ سەربەخۆیی:\nسیاسەتوانی ناسراوەی کورد جەختی کرد لە دۆخی ئێستا دووبارە باس کردن لە گەڵاڵەی سەربەخۆیی کوردستانی عێراق لەبەرچاو نەگرتنی ئەرزی واقیع و ڕاستییەکانە.\nڕاوێژکاری سەربازیی سەرۆکی هەرێمی کوردستان:\nکشانەوەی هێزەکانی ئەمریکا لە عێراق کاریگەریی لە سەر هەرێمی کوردستان نابێت\nڕاوێژکاری سەربازیی سەرۆکی هەرێمی کوردستان ڕایگەیاند: کشانەوەی هێزەکانی ئەمریکا لە عێراق کاریگەریی لە سەر هەرێمی کوردستان نابێت.\nلە کەنیسەیەکی کالیفۆرنیا دوو کەس بە چەقۆ کوژران و چەند کەسی دیکەش بەسەختی برینداربوون.\nوتەبێژی وەزارەتی دەرەوە :\nوڵامی کوشندە بە دژبەرانی ئامادەبوونی ڕاوێژکارانەی ئێران لە سووریا دەدرێتەوە\nوتەبێژی وەزارەتی دەرەوە وتی: ئامادەبوونی ئێران لە سووریا لە بواری ڕاوێژکارییە و ئەگەری کەسێک بیەوێت لە ئەو بوارە کێشەیەک دروست بکات، وەڵامێکی کوشندە وەردەگرێت.


Kurdish Sorani « Trinity Medical Centre\nCurrent time is 06:42 - Sorry, we're closed\nئەگەر لە دەرەوەی وڵات ڤاکسینت کوتاوە، تۆمارکردنی ڤاکسینەکەت ئەپدەیت بکەوە\nئەگەر هەرکام لە ڤاکسینەکانی کۆڤید-19ت لە دەرەوەی بەریتانیا کوتاوە، ئەم دۆزانە لە تۆماری پزیشکیت یان لە ئەپڵیکەیشنی NHSدا ئۆتۆمات پیشان نادرێن.\nبۆئەوەی NHS بتوانێت بەڵگەی پەیوەست بە کوتانت پیشان بدات، دەبێ ڤاکسینەکەت ئەپدەیت بکاتەوە.\nبۆ ئەمە دەبێ مەوعیدێک دیاری بکەیت بۆئەوەی بەڵگەی پەیوەست بە ڤاکسینەکانی کۆڕۆنای کوتراو لە دەرەوەی بەریتانیا پێشکەش بکەیت. پاشان دەستەی NHS دەتوانێت لێکۆڵینەوەی لەسەر بکات و تۆماکراوەکانت و سیستەمی نیشتیمانی ئەپدەیت بکاتەوە. ئەوکاتە دەتوانیت ئەگەر پێویست بکات مۆڵەتی NHS COVID دابەزێنیت.\nلە ئێستادا دەتوانیت ئەم خزمەتگوزاریانە حجز بکەیت لە Churchill Square هەڵکەوتوو لە برایتۆن ئەند هۆڤ لە Northgate Square لە چیچەستەر. لە شوێنەکانی تری ئەم وڵاتەش بەردەستە. ناتوانیت بەبێ مەوعیدی دیاریکراو ئەمە بکەیت.\nبۆ حجزکردنی مەوعید تەلەفۆن بکە بۆ 119. تەلەفۆنکردن بۆ 119 لە مۆبایل و تەلەفۆنی نۆرماڵەوە بێبەرامبەرە. 119 بە 200 زمان پاڵپشتی پێشکەش دەکات.\nدەشتوانیت ئۆنلاین زانیاری زیاتر بەدەست بێنیت یان کاتی پشکنینی ڤاکسینەکەت حجز بکەیت.\nدەبێ ژمارە NHSی خۆت بزانیت و لە دەرەوەی بەریتانیا بەڵگەی پەیوەست بە ڤاکسینی کۆڕۆناڤایرۆس (کۆڤید-19)ی خۆت پێ بێت.\nکێ بۆی هەیە ئەم خزمەتگوزارییە بەکار بێنێت\nئەگەر تۆ یان منداڵەکەت تەمەنی سەرووی ٥ساڵانە و ژمارە NHSت هەیە و یەکێک لەم ڤاکسینانەت لە دەرەوەی بەریتانیا کوتاوە، بۆت هەیە ئەم خزمەتگوزارییە بەکار بێنیت:\nفایزەر/بیۆن تەک (Comirnaty)\nجانسۆن ئەند جانسۆن (Janssen)\nئەنیستیتۆی هیند (Covishield)\nبهارات بیۆن تەک (Covaxin)\nئەنیستیتۆی بەرهەمی بایۆلۆجیکی پەکین(Sinopharm BIBP)\nپێویستە پاسپۆرتەکەت وەک ناسنامەی وێنەدار لەگەڵ بەڵگەی ئەو کوتانەی کە دەتەوێت تۆماری بکەیت، وەک کارتی کوتان، بڕوانامە یان پشتڕاستکردنەوەی ئیمەیڵت پێ بێت. ئەگەر ستافەکە نەتوانن ناسنامەکەت یان بەڵگەنامەی کوتان پشتڕاست بکەنەوە، تۆمارەکەت ئەپدەیت ناکرێتەوە.\nتکایە تێبینی بکە، لەوانەیە 10 ڕۆژی کارکردن بخایەنێت بۆ ئەوەی تۆمارەکانت ئەپدەیت بکرێنەوە.\nدەربارەی ئەم خزمەتگوزارییە زیاتر بزانە: NHS ئاگادار بکەوە دەربارەی ڤاکسینەکانی کۆڕۆناڤایرۆس (کۆڤید-19) کە لە دەرەوەی وڵات کوتاوتن – NHS (www.nhs.uk)


مەلا مەزھەرو نمونەکانی دەیانەوێت کۆمەڵگای ئێمە لەنێوان بەرەی خێرو بەرەی شەڕدا لەت بکەن\nمەلا مەزھەرو نمونەکانی دەیانەوێت کۆمەڵگای ئێمە لەنێوان بەرەی خێرو بەرەی شەڕدا لەت بکەن. ئەوان خۆیان بەبەرەی خێر دەزانن‌و ڕێکخراوەکانی کۆمەڵگای مەدەنیش بەبەرەی شەڕ.\nدەیانەوێت وا لەخەڵک بگەیەنن کە ئەوەی ئەم چەند ڕۆژەی ڕابردوو ڕوویدا شەڕی ژنانی چالاکوانە دژ بەئایینی ئیسلام و خەڵکی موسوڵمان. ئەمە نەک ھەر ڕاست نییە، بەڵکو چەواشەکردنی بەشێکی کۆمەڵگای ئێمەیەو ھاندانیانە دژی کۆمەڵێک ژن و پیاوی چالاک کە ساڵەھایە لەبواری عەدالەتی کۆمەڵایەتیدا کاردەکەن. بۆیە لێرەدا دەمەوێت جارێکی تر تیشک بخەمە سەرئەوەی کە بەپێچەوانەی قسەکانی مەلاوە، ئەو لەسەر ئەوە نەبراوەتە دادگا کە داکۆکیکاری ئیسلامە، بەڵکوو لەبەر ئەوەی لەڕێگەی تەلەفزیۆنی بەھەشتەوە بێڕێزی بەرامبەر بەژنی کورد کرد، بەدایناسۆر ناوی بردو بانگەشەی بۆ فرەژنی کرد (گوایە بۆ یارمەتیدانی کچانی بەتەمەن و ژنانی بێھاوژین).\nفرەژنی بەپێی یاسای ھەرێمی کوردستان ڕێکخراوە و ھەرکەسێک ئەو مەرجانەی تێدا نەبێت کە یاساکە دیاریکردووە، ڕێگەی پێنادرێت ژنی دووھەم و سێھەم و چوارھەم بێنێت.\nلەڕاستیدا زۆربەی ئەو پیاوانەی ژنی دووھەم و سێھەم دێنن، کچی گەنج و جوان دێنن نەک کچی بەتەمەن و ژنی بێھاوژین کە منداڵی ھەیە. جگە لەوەی کە فرەژنی چارەسەر نییە بۆ ئەم پرسە کۆمەڵایەتی و ئابوورییە بەڵکوو بەرھەمھێنەری کێشەی گەورەترە.\nخاڵێکی گرنگی تر ئەوەیە کە مەلا مەزھەر پیاوێکی ئاسایی نییە تا بە کەیفی خۆی قسەی نابەجێ و بێڕێزی و تەشھیر بە خەڵک بکات و کەس گوێی نەداتێ، ئەو لە مینبەری گشتی تەلەفزیۆن و مزگەوتەوە ئایینی ئیسلام بەکاردێنێت بۆ دژایەتی کۆمەڵێک مرۆڤ کە بەدڵی ئەو نین.\nلە ڕاستیدا بەشێکی زۆری ئەوانەی لە کەمپینی (بوەستنەوە بەرامبەر بە سووکایەتیکردن بە ژنان)دا بەشدارن موسوڵمانن و تەنانەت ھەندێکیشیان باڵاپۆشن.\nبەداخەوە ھێزێک ھەیە کە دەیەوێت کۆمەڵگای ئێمە بکات بە ڕەشوسپی، بۆ ئەوەی جێگەی ھیچ ڕەنگێکی تری تیا نەمێنێتەوە، ھێزێک ھەیە کە لەبری زمانی عەقڵ و دیالۆگ زمانی جنێو و بێڕێزی و تەشھیر بەرھەمدێنێت. سوپاس بۆ ئەو کەسانەی کە لەم کامپینەدا ھاوکار و پشتگیر بوون و ئەوانەش کە توانیان ڕای جیاوازی خۆیان بڵێن بێئەوەی بێڕێزیی بکەن.\n1 پیاوسالاریی‌و خێزانکوژیی لەکەیسی ئامانج‌و لانەدا


سلێمانی؛ لە پرۆژەیەکی یەک ساڵییدا کار بۆ بنیاتنانی ئاشتی دەکرێت – chawyxelk.org\nسلێمانی؛ لە پرۆژەیەکی یەک ساڵییدا کار بۆ بنیاتنانی ئاشتی دەکرێت\nکارکردنی پێکەوەیی بۆ بنیاتنانی ئاشتی لە کوردستان، ٢٠ گەنجی هاوتەمەنی ئاین و رەگەز جیاوازی دانیشتووی سلێمانی لە چوارچێوەی پڕۆژەیەکدا کۆکردووەتەوە.\nپڕۆژەی “هەموومان پێکەوە ئاشتی بنیات دەنێین” لە سلێمانی دەستی بە کارەکانی کردووە و بڕیارە ماوەی ساڵێک بەردەوام بێت و تێیدا ٢٠ گەنج کە ئاین و رەگەز و مەزهەبی جیاوازیان تێدایە بەیەکەوە راهێنان وەربگرن.\nسورێن ئەبوبەکر، بەڕێوەبەری پڕۆژەکە بە (چاوی خەڵك)ی وت “ئێمە وەکو رێکخراوی PDO بە پشتیوانی رێکخراوی MM دەستمان بە جێبەجێکردنی پرۆژەی هەموومان پێکەوە ئاشتی بنیاد دەنێین کردووە”.\nئاماژەی بەوەشکرد “پرۆژەکەمان خۆی لە زنجیرەیەک راهێنان و چەند چالاکییەکی تردا دەبینێتەوە کە بە درێژایی ساڵێک بەردەوامییان دەبێت و گەنجەکان رادەهێنرێن کە هەم لە ئاستی تاک و هەم لەچوارچێوەی کۆمەڵگەشدا چۆن کار بۆ بنیادنانی ئاشتی بکەن و خەڵکانی تر ئاشنا بکەن بە بابەتەکە”.\n“لەکاتی دەستنیشانکردنی گەنجەکاندا، رەچاوی ئەوەمانکردووە پەیڕەوانی ئاینە جیاوازەکانیان تێدا بێت و گرنگییمان بە باڵانسی جێندەری داوە و ئەوەش بەلامانەوە گرنگ بووە کە ئەو کەسەی بەشدار دەبێت لە پرۆژەکە بتوانێت دواتر وەکو خۆبەخش کار بۆ ئامانجە گشتییەکان بکات” سورێن ئەبوبەکر وای وت.\nنما نامیق یەکێکە لە بەشدارانی پرۆژەکە، ئەو تەمەنی ٢٣ ساڵە و ئامانجی ئەوەیە کۆمەڵگەیەکی دوور لە توندوتیژی بهێنێتەئاراوە.\n“من لە تۆڕی کۆمەڵایەتی فەیسبووک ئەو فۆڕمەم بینی کە بۆ بەشداریکردن لەم پرۆژەیە دەبوو پڕبکرێتەوە، بابەتەکە زۆر سەرنجڕاكێشبوو لەلام، راستەوخۆ داواکاریم پێشکەشکرد و بە خۆشحاڵییەوە پەسەندکرام بۆ بەشداربوون” نما نامیق وای وت.\nدەشڵێت “من پێش پڕۆژەکەش ئامانجم ئەوە بووە ئاشتی و پێکەوەژیان بچەسپێت لە کۆمەڵگەدا، بۆیە بە خۆشحاڵییەوە لەدوای راهێنانەکان دەتوانم بە شێوەی خۆبەخشانە کار بکەم بۆ بەدیهێنانی ئەو ئامانجەی هەمبووە”.\nنما ئاماژە بەوەش دەکات “لە راهێنانەکاندا ئاشنا دەکرێین بە کۆمەڵێک رێگە و میکانیزمی گونجاو کە دەکرێت لە داهاتوودا هاوکارمان بن بۆئەوەی کۆمەڵگەیەکی ئاشتیخواز بنیاد بنێین”.\nراوێژ هۆشیار، تەمەنی ٢٦ ساڵە، دەرچووی کۆلێژی یاسایە، ئەو دەڵێت “بەشداربوونم لەم پرۆژەیەدا بەهۆی ئەوەبوو ویستم زانیاری زیاترم دەستبکەوێت لەبارەی پرسەکانی توندوتیژی و پێکەوەژیان”.\n“بێجگە لە ناوەڕۆکی راهێنانەکان تێکەڵیمان لەگەڵ ئەو هەموو ئاین و مەزهەب و کلتور و تێڕوانینە جیاوازە خۆی ئەزموونێکی زۆر باش دەبێت و بۆ ئێمە دەبێتە رێگەیەکی باش بۆ کرانەوەی تێڕوانینمان بەڕووی بابەتە جیاوازەکاندا” راوێژ وای وت.\nلە هەرێمی کوردستان ١٢ پێکهاتەی ئاینی، نەتەوەیی و مەزهەبی دەژین و لە مێژوودا چەندین جار بەهۆی شەڕ و پێکدادانەکانەوە ئەو پێکهاتانەی کە کەمینەن زۆرترین جار رووبەڕووی کۆمەڵکوژی و تاوانی جۆراوجۆر بوونەتەوە.\nپێکەوەژیانی ئاشتی و قبووڵکردنی جیاوازییەکان لە ناو کۆمەڵگەکاندا ئەو رێگە گرنگانەن کە لە جیهاندا کاریان لەسەر دەکرێت بۆ کۆتاییهێنان بە توندوتیژی و سڕینەوەی یەکدی لەسەر جیاوازییەکان.